Митти тадқиқот | Azon.uz - Ахборот-таҳлилий портал\n18:27 11.03.2019 1180\nМақсадга ўтишдан олдин "фасоҳат" сўзи маъносини тушуниб олайлик. Бу сўз луғатда «баён қилиш, очиб бериш, аниқ изҳор қилиш, кўриниш» маъноларини билдиради. Фасоҳат бехато, маъноси ғализ бўлмаган, тушунарли гап тузиш ва сўзлашдир. Фасоҳат чегараси тилнинг хатодан холи бўлишидир. Арабшунос олимлар сўз маъносининг юксак даражадаги, инсонни ожиз қолдирувчи ҳолатини "фасоҳат" деб аташади.\nАгар Қуръони карим матнини кузатсак, унда фикрлар мусаффолигини, оятлар мусиқавий оҳангини, Қуръон тили фасоҳатли, маънога бой, ташбеҳларга тўлалигини, ундаги нутқ таъсирчанлигини кўрамиз. Бундай фасоҳатли сўз араб оламида Исломгача ҳам, Исломдан кейин ҳам бўлмаган эди. Аллоҳ таоло айтади: "Агар Биз бандамизга туширган Китоб хусусида шакда бўлсангизлар, сизлар ҳам биргина шундай сура келтиринглар ва агар рост айтаётган бўлсангизлар, Аллоҳдан ўзга гувоҳларингиз бўлса, чақиринглар" (Бақара сураси, 23-оят).\nАраб тили уч кўринишда – назмий, насрий ва қуръоний бўлади. Қуръони карим тили назмийга ҳам, насрийга ҳам тааллуқли эмас. Қўшиқларнинг мусиқавийлиги оҳангга, ҳижоларга, вазнга, ўлчов ва бошқаларга боғлиқ бўлади. Қуръоннинг мусиқавийлиги ҳижоларга тааллуқли эмас, у Қуръоннинг асосига жойланган, бу ички оҳангдорликдир. Бу ҳақда мисол келтириб ўтиришнинг ҳожати ҳам йўқ, чунки араб тилини билмаган одам буни барибир тушунолмайди.\nҚуръон оятлари "оҳанги" бир маромда келмайди. Оятлар қаҳр-ғазаб маъносида келса, улар оҳанги худди тошбўронга ёки металл ғижирлашига ўхшаб туюлади. Мисол учун мана бу оятни олиб кўрайлик: «Биз уларнинг устига давомли наҳс (шум) кунида бир даҳшатли бўронни юбордик, (у) одамларни чириган хурмо (дарахти) таналаридек суғуриб кетар эди» (Қамар, 19-20). Оятдаги «сор-сор» сўзи «қаттиқ шамол», «гулдираган овоз» маъноларини, «мунқоир» эса «суғуриб олинган» маъноларини англатадики, бу сўзлар жарангдор, тошбўрон каби шовқин-суронли туюлади.\nТабиий офатлар, масалан буюк тўфон ҳақида сўз кетганида жумлалар қисқа-қисқа, телеграф хабарларидай узуқ-узуқ бўлади: "Эй ер, сувингни ютгил, эй само, ўзингни тутгил", дейилди. Сув қуриди, фармон бажарилди" (Ҳуд, 44).\nБулар гап тузишдаги, сўзларни жой-жойига қўйишдаги, жумла танлашдаги илоҳий маҳоратни, тилнинг ифодалилиги, ёрқинлигини, сўзларнинг енгил ва оҳиста янграшини, Қуръондаги оҳангдорлик такомилнинг юксак даражасига етганини исботлаб турибди.\nАгар таҳлилга чуқурроқ киришадиган бўлсак, фикр гўзаллигини, услуб нафислигини, бетакрор сўз қурилишини, уларнинг мажозларга бойлигини ва ҳар бир сўз ўз ўрнига тушганини кўрамиз. Бирорта сўзнинг ўрнини алмаштириш ёки бошқасини қўйиш мумкин эмас. Гўё ҳар бир сўз миллионларча калом ичидан ҳар томонлама ўйланиб, тарозига солиниб танлаб олингандай.\nБиз Қуръонда шеърият тарихида асло учрамаган тилнинг ўта ноёб жозибасини кузатамиз: «Биз шамолларни (булутларга) ҳомиладор бўлган ҳолларида юбордик, осмондан сув (ёмғир) ёғдириб, сизларни у билан суғордик» (Ҳижр, 22). Авваллари бу жумлага ўзгачароқ маъно берилар эди. Яъни, шамол булутларни ҳайдайди, ёмғир ёғиб ерларнинг унумдорлигини оширади, деб тушунилган. Бугун бизга шу нарса маълум бўлдики, шамоллар булутларни мусбат магнит майдонидан ҳайдаб, уларни манфий магнит майдонига эга булутлар қучоғига ташлар экан. Уларнинг бу тўқнашувидан чақмоқ чақиб, момақалдироқ гумбирлар ва ёмғирни чақирар экан. Бу ахир том маънодаги қўшилув эмасми? Биламизки, шамол гулларнинг эркаклик ва урғочилик уруғларини чанглатиб, асл маънода уларни унумдор қилади-ку!\nҚаршимизда турган сўз жуда ўрнига тушган, ҳам кўчма, ҳам ўз маъносида ишлатилган, илмий нуқтаи назардан ҳам – бетимсол!\nКамбағаллик туфайли боқа олмасликдан қўрқиб болалардан қутилиш ҳақидаги оятлар икки кўринишда келади: «Камбағаллашишдан қўрқиб болаларингизни ўлдирманглар. Сизларга ҳам, уларга ҳам Биз ризқ берамиз» (Анъом, 151). «(Эй инсонлар), болаларингизни йўқчиликдан қўрқиб ўлдирманглар, уларга ҳам, сизларга ҳам Биз ўзимиз ризқ берамиз» (Ал-Исро, 31). Бу ердаги фарқ жўнгина эмас. Гап шундаки, биринчи оятда ҳозирги пайтда ҳеч қандай егулиги бўлмагани учун боладан халос бўлишни, яъни туғмасликни истаётган камбағалга мурожаат бор. Шунинг учун Қуръони карим аввал «сизларни ҳам ризқлантирамиз» деяпти, яъни аввал ўзингизга ризқ берамиз, кейин «уларга ҳам», яъни туғилажак болага ҳам ризқ берамиз, деяпти.\nИккинчи оятда эса ҳолат бошқачароқ. Ҳозир эр-хотиннинг егулиги бор, аммо оила катталашса уни қандай боқишдан қўрқишади. Шунинг учун Қуръон биринчи бўлиб «уларга ҳам ризқ берамиз», дейди. Яъни қўрқманглар, болалар туғилса уларга ризқини берамиз, сизникини камайтирмаймиз ва «сизларга ҳам ризқ берамиз», деб қўшимча қилмоқда. Бундай меҳрибонликни инсон ёзган бирорта китобда учратмайсиз.\nҚуръонда айрим сўзларнинг олдинга чиқарилиши ёки орқага олинишини кўрсак, бу ҳам аниқ мақсад билан қилинганига гувоҳ бўламиз. Ўғирлик ҳақидаги ояти каримада эркак ўғри аёл ўғридан олдин келади. Эр-хотинларнинг зинокорлиги ҳақидаги оятда эса биринчи бўлиб аёл номи келади. Гап шундаки, эркак – оиланинг таянчи, уни боқиши, таъминотини қилиши ва бошқариши керак, шунинг учун оятда биринчи бўлиб эр тилга олинади. Зинода эса масъулият эркакларга қараганда кўпроқ аёлларга тушади. Чунки улар ўзларининг хулқ-атворлари (ноз-карашма, беҳаёлик, бузуқлик каби) туфайли эркакларнинг зино қилишларига сабабчи бўладилар ва шунинг учун улар оятда биринчи тилга олинадилар. «Зинокор аёл ва зинокор эркак – улардан ҳар бирини юз даррадан уринглар» (Нур, 2). «Ўғри эркакни ҳам, ўғри аёлни ҳам қилмишларига жазо бўлиши учун ... қўлларини кесинглар». (Моида, 38).\nБундай ҳолат Қуръоннинг ўн олти жойида «эшитиш» сўзи «кўриш»дан аввал келганида ҳам намоён бўлади:\n«... сизларга қулоқ, кўзлар ва дилларни берди» (Наҳл, 78).\n«Улар Бизга келадиган кунда қандай ҳам яхши эшитадилар, қандай ҳам яхши кўрадилар» (Марям, 38).\n«Чунки қулоқ, кўз, дил – буларнинг барчаси борасида (ҳар бир инсон) масъул бўлур» (Ал-Исро, 36).\nЭшитиш ҳамиша кўришдан олдин келади ва биринчи бўлиб ҳаракатга киради. Қулоқ кўзга қараганда ўткир, тезкор, мукаммал яратилган. Биз жинларни эшитамиз, аммо уларни кўрмаймиз. Она ўз фарзандларини кўплаб болалар ичидан овозига қараб топиб олади, лекин болалар ичидаги фарзандини юзидан дарров таний олмайди. Эшитиш қобилияти ҳатто уйқуда ҳам тиниқлигича қолиб, одамга хизмат қилади.\nТехника фанлари номзоди Илҳомжон Шукуров ёзади: "Кўзни қулоқдан афзал деб ҳисобламаслик лозим. Чунки Аллоҳ таоло ўзини аввал Эшитувчи, кейин Кўрувчи, деб таърифлаган. Кўз қоронғуда кўрмаса-да, қулоқ эшитаверади. Кўз фақат қараб турган томонини кўради, қулоқ эса бир пайтнинг ўзида олти тарафдаги овозни эшитаверади. Қулоқ нафақат эшитиш аъзоси, балки товушни мукаммал таҳлил қилувчи бирламчи саралаш ускунаси ҳамдир. Қулоқнинг кейинги вазифаси олдин йиғилган товушлар орасидан "таниш" товушни ажратиб олишдир".\nҚуръон оятларида «мол-дунё» сўзи ҳамиша «болалар»дан олдин келиши ҳам шунга ўхшайди:\n«У кунда на молу давлат ва на бола-чақа фойда бермас, фақат Аллоҳ ҳузурига тоза дил билан келган кишиларгагина (фойда берур)» (Шуаро, 88-89).\n«Сизларнинг мол-мулкларингиз ва бола-чақаларингиз фақат бир фитна-имтиҳондир, холос» (Тағобун, 15).\n«Куфр йўлини тутган кимсаларни на моллари ва на болалари Аллоҳ томонидан бўладиган (азобдан) қутқара олмайди. Ана ўшалар жаҳаннам эгалари бўлиб, ўша жойда абадий қолажаклар» (Оли-Имрон, 116).\n«Биз уларга бераётган мол-давлат ва болаларни ўзлари учун яхшиликларни тезлатишимиз деб ўйлайдиларми? Йўқ, улар буни сезмайдилар» (Мўминлар, 55-56).\n«Бас, сизни уларнинг молу-дунёлари ва бола-чақалари қизиқтирмасин! Чунки Аллоҳ ўша нарсалар туфайли ҳаёти дунёда уларни азоб-уқубатга солишни ва кофир ҳолларида жонлари чиқишини истайди, холос» (Тавба, 55).\n«Билингларки, бу ҳаёти дунё фақат вақтинчалик ўйин-кулги, зеб-зийнат, ўрталарингиздаги ўзаро мақтаниш ва мол-дунё ҳамда фарзандларни кўпайтиришдир, холос». (Ҳадид, 20).\nБундай мисоллар жуда кўп. Бунинг сири шундаки, айрим одамлар фарзандларига қараганда мол-дунёларини кўпроқ қадрлайдилар.\nЮқоридагидай сирлар гапларнинг грамматик қурилишига ҳам яширинган:\n«Агар мўминлардан икки тоифа (бир-бирлари билан) уришиб қолсалар, дарҳол (икковининг) ўртасини ўнглаб қўйинглар» (Ҳужурот, 9).\nОятда биринчи бўлиб «икки тоифа»га мурожаат қилинади, кейин «уришиб қолсалар» деб кўпликка ўтилади, сўнгра яна иккиликка ўтилади: «(икковининг) ўртасини ўнглаб қўйинглар». Гап шундаки, икки гуруҳ олишувга кирса, уришаётган қўллар сонига қараб кўпчиликка айланади, шунинг учун бу оятда кўплик маъносида келган. Сулҳ тузилганидан кейин ҳар икки томон ўз тарафига тарқалади ва улар яна икки гуруҳга айланади. Аввал иккиликка, кейин кўпчиликка, сўнгра яна иккиликка мурожаат этилишининг сабаби ҳам шунда.\nҚуръонда турли кўмакчи ва боғловчилардан фойдаланиш ҳам айрича аҳамиятга эга:\n«Ва сиздан нималарни эҳсон қилишни сўрайдилар. Айтинг: (ўзингиздан) ортганини» (Бақара, 219).\n«Сиздан руҳ-жон ҳақида сўрайдилар. Айтинг: «Руҳ ёлғиз Парвардигорим биладиган ишлардандир». (Ал-Исро, 85).\n«Сиздан ойлар ҳақида сўрашади. Айтинг: «У (ойлар) одамлар ва ҳаж учун вақт ўлчовларидир» (Бақара, 189).\nЮқоридаги оятларда «айтинг» деган сўз иштирок этади, лекин бу сўз оятлардан бирида бошқача келган:\n«Улар сиздан тоғлар (қиёмат куни қандай бўлиши) ҳақида сўрайдилар. Бас, унда айтинг: «Роббим уларни мутлақо совуриб юборажак» (Тоҳа, 105).\nБу ерда «Бас, унда айтинг» дейилган, бунинг сабаби шуки, аввалги оятларда саволлар бериб бўлинганида тоғлар ҳақидаги савол ҳали берилмаган эди. Бу Қиёмат кунининг сирларидан бири, шунинг учун ҳам «унда» боғловчиси келган.\n«Бандаларим сиздан Мен ҳақимда сўрасалар, Мен уларга яқинман. Менга дуо қилган пайтларида дуогўйларининг дуосини ижобат қиламан» (Бақара сураси, 186-оят).\nБу оятда «айтинг» сўзи йўқ, чунки савол Аллоҳ таолонинг Ўзидан чиқяпти ва Ўзига жавоб қайтаришга У муносиб.\n«Мен» ва «Биз» олмошларидан фойдаланишга ҳам турлича мазмун юкланганини кўрамиз. Инсоннинг яратилиши, китоб нозил қилиниши ёки уни асраш каби бир неча илоҳий хусусиятлар иштироки бўлган ҳаракатлар ҳақида сўз борганида Аллоҳ таоло «кўплик» маъносида гапиради:\n«Албатта бу эслатмани (яъни Қуръонни) Биз Ўзимиз нозил қилдик ва шубҳасиз Ўзимиз уни сақлагувчимиз» (Ҳижр, 9).\n«Сизларни Биз Ўзимиз яратдик-ку! Энди сизлар тасдиқ этмайсизларми?!» (Воқеа, 57).\n«Сизлар тўкадиган маний – уруғ ҳақида ҳеч ўйлаб кўрдингларми? Уни сизлар яратасизларми ёки Биз яратувчимизми?» (Воқеа, 58-59).\n«Биз уларни яратдик ва аъзоларини мустаҳкам қилдик ва хоҳлаган вақтимизда ўзларига ўхшаганларни алмаштириб қўямиз» (Инсон, 28).\nБу ердаги «Биз» олмоши инсонни яратишдаги бир неча илоҳий хусусиятнинг бирлашувини акс эттиради.\nЛекин Аллоҳ билан Унинг бандаларидан бири ўртасидаги суҳбат ҳақида сўз борганида Мусо алайҳиссалом билан бўлгани каби «мен» олмоши келади:\n«Дарҳақиқат, Мен – Аллоҳдирман! (Ҳеч қандай) илоҳ йўқ, фақат Мен бордирман. Бас, сен Менгагина ибодат қил ва Мени зикр қилиш учун намозни адо эт!» (Тоҳа, 14).\nБу ерда Аллоҳ «Мен» деяпти, чунки бу пайтда Аллоҳнинг Ўзи ҳозир бўлган.\nҚуръони карим тилининг бу қадар фасоҳатини сабр ҳақидаги икки оятда ҳам кўрамиз:\n«Ўзингга етган (балоларга) сабр қил! Албатта мана шу – ишларнинг мақсадга мувофиғидир» (Луқмон, 17).\n«Албатта ким (ўзига етган озор-балоларга) сабр қилса ва (Аллоҳ учун) кечириб юборса, шак-шубҳасиз бу иш – ишларнинг мақсадга мувофиғидир» (Шўро, 43).\nБиринчи оятда «мана шу – ишларнинг мақсадга мувофиғи» дейилса, иккинчи оятда: «Шак-шубҳасиз, бу иш – ишларнинг мақсадга мувофиғидир», дейилган. Иккинчи оятда фикрнинг кучайтирилишига сабаб, бунда одамлар етказган озор-балоларга сабр қилиш ҳақида сўз бормоқда, бунда озор берувчига жавоб қайтаришга қодир бўлса-да, интиқом олмай Аллоҳ учун кечириб юбориб сабр қилиш ҳақиқатан кишидан катта чидам, сабр-матонат талаб этади. Биринчи оятда эса тақдир, қазои қадарга сабр қилиш ҳақида сўз боради, бунда ҳам сабр-қаноат керак, лекин юқоридаги даражада эмас.\nБу каби Қуръон тилининг фасоҳати ва балоғатини Иброҳим алайҳиссаломнинг ўз Парвардигорини тавсифлаганида кўрамиз: «У мени ўлдирур, сўнгра (қиёмат кунида қайта) тирилтирур». (Шуаро, 81). «Унинг Ўзигина мени тўйдирур ва ташналикни қондирур». (Шуаро, 79).\nТаом ҳақида сўз кетганида Иброҳим алайҳиссалом «Ўзи» деган олмошни қўшиб келтиради ва бу билан фақат Аллоҳнинг Ўзи ризқ бергувчи эканини, Унинг бу мақомига ҳеч ким даъвогар бўлмаслигини таъкидлайди. Биринчи ҳолатда эса маънони кучайтириш йўқ, чунки ҳеч ким бирданига ўлдириб ва тирилтиришга даъвогарлик қилолмайди.\nҚуръон тилининг бундай ўзгарувчанлиги ва латофатини Аллоҳ таолонинг турли одамларга қарата мурожаатида ҳам кўрамиз. Масалан, олимлар ва жоҳилларга қарата қилинган мурожаатда шу ҳолат мавжуд:\n«Мендан қўрқингиз, эй аҳли донишлар!» (Бақара, 197).\n«... У ҳолда ўтини одамлар ва тошлардан бўладиган, кофирлар учун тайёрлаб қўйилган дўзахдан қўрқинглар!» (Бақара, 24).\nБу икки оятдаги маъноларнинг фарқи шундаки, кўпгина оми, жоҳил одамлар фақат дўзах оловидан қўрқишади ва Аллоҳ ҳар қандай оловлардан ҳам қудратли эканини тушунишмайди. Олимлар бўлса буни англаб, Аллоҳнинг Ўзидан кўпроқ қўрқишади: "Бандалари орасида Аллоҳдан уламоларгина қўрқурлар" (Фотир, 28). Шунинг учун Аллоҳ таоло уларнинг ҳар бирига ўзларининг англаш даражасига қараб турлича мурожаат қилган.\nШайтон қуйидаги сўзлар билан қасам ичган эди: "(Иблис) айтди: "Энди Сенинг қудратингга қасамки, албатта уларнинг ҳаммасини йўлдан оздираман" (Сод, 82). Чунки Аллоҳ таоло бенуқсон ва яратишда беками-кўст бўлгани учун ва шайтон Аллоҳга ҳеч нарса билан зарар етказа олмаслигини билгани учун ҳамда ўзининг бу ҳақда етарли билимга эга эканини билдириш ниятида у Аллоҳнинг қудрати ила қасам ичмоқда.\n«У айтди: «Қасамки, энди мени йўлдан оздирганинг сабабли мудом Сенинг тўғри йўлинг устида уларни (одам болаларини) кутиб ўтирурман. Сўнгра уларни олдларидан ва ортларидан, ўнгу-сўлларидан келиб (тўғри йўлдан оздирурман)» (Аъроф, 16-17). Шайтон гапида дунёнинг тўрт томонини тилга олди, лекин юқори ва пастни эсламади, чунки юқори – Аллоҳ қудрати, паст эса – бандалар итоати белгиси. Шунинг учун Аллоҳ таолонинг қудрати олдида ўзини паст тутган бандаларга шайтон йўл тополмайди.\nҚуръонда «кечириш» ҳақидаги сўз «жазолаш»дан аввал келади. Китобнинг биринчи оятидаёқ Аллоҳ «меҳрибон ва раҳмли» сўзларини келтиради, кейин эса «Жазо кунининг Эгаси» дейди. У кимни хоҳласа – кечиради, кимни хоҳласа – жазолайди, бу Аллоҳнинг доимий сифатларидир.\nКечириш ҳамиша жазолашдан олдин келса-да, фақат икки жойда аксинча келган. Ўғриларнинг қўлини кесиш ҳақидаги оятда бундай дейилади: «У Ўзи истаган кишисини азоблаб, истаган кишисини мағфират қилишини билмадингизми?» (Моида, 40). Бу ерда жазолаш мағфират қилишдан олдин келди, чунки қўлни кесиш – бу дунёда жазолаш усули, шундан кейин у дунёдаги мағфират келади. Шу мазмундаги иккинчи оят Қиёмат кунидаги ҳолатга тааллуқли. Аллоҳга сиғинишни тарк этиб, пайғамбарнинг ўзига сиғинган насронийлар ҳақида Исо алайҳиссалом Аллоҳ ҳузурида бундай дейди: «Агар уларни азобласанг, улар Сенинг ожиз бандаларинг. Агар уларни мағфират қилсанг, албатта Сен Ўзинг қудрат, ҳикмат эгасидирсан» (Моида, 118).\nҚуръон тилининг ўта нозиклиги ва фикрларнинг ниҳоятда ноёблиги яна шунда намоён бўладики, Қуръонда келажакдаги воқеалар ўтган замонда тилга олинади. Қиёмат кунидаги воқеалар ҳам ўтган замонда келади: «Сур чалингач, уларнинг барчаларини тўпладик» (Каҳф, 99). «Ўша кунда осмон ёрилади, чунки у Кунда заиф бўлиб қолади» (Ал-ҳааққа, 16). «Йўлдан озган кимсаларга дўзах кўрсатиб қўйилди» (Шуаро, 91). «Улар саф тортган ҳолларида Парвардигорингизга рўбарў қилиндилар» (Каҳф, 48).\nГап шундаки, ҳозиргача бўлган, ҳозирда мавжуд ва келажакда бўладиган ҳамма нарса – Аллоҳнинг шуурида содир бўлиб ўтган. Аллоҳга ҳеч қандай сир қолмаган, У барча нарсани билувчи, ҳикмат эгасидир. Булар – Қуръон тилининг нақадар фасоҳатга бойлиги, далилларининг ниҳоятда аниқлиги, жумла ва гаплар қурилишида, сўз танлашда қатъий тартиб борлиги, истиора-ўхшатишларнинг ажойиблиги, фикрларнинг янгилиги ва тозалиги, услубнинг заргарона нозиклигини исботловчи мисолларнинг бир қисми, холос. Бундай фасоҳатни қадимий китобларда ҳам, янги китобларда ҳам тополмаймиз.\nҚуръон фасоҳати, унинг инсон ақли ва тафаккурини ожиз қолдириши Аллоҳнинг каломидаги жуда кўп фикр ва кашфиётларнинг ҳозирги асримизга келиб илм-фан кишилари томонидан кашф этилишида ҳам намоён бўлмоқда.\nТўғри, Қуръони карим бу мавзуларга кўп тўхталмаган ва ҳаммасини батафсил баён этмаган. Чунки Қуръон энг аввало иймон-эътиқод китоби, ҳаёт дастури ва шариат асосидир. Агар ўшанда Қуръон юқоридаги мавзуларни тўлалигича очиб қўйганида ҳали бу нарсалардан мутлақо бехабар мусулмонлар мавҳумлик билан тўқнашиб, ундаги ахборотларга тушунмаган бўлишарди. Шунинг учун Қуръони карим ишоралар, аломатлар, кўрсатма ва солиштирмалар билан кифояланиб қўяқолган. Бу эса – фаннинг келажагини содда қилиб тушунтириш учун, келажакда бу улуғ Китобнинг барча башоратлари очилиб, аста-секин рўёбга чиқиши учун қилинган эди. Бу кашфиётлар юз ва минг йиллардан кейин очилиб, инсонларнинг авлодларидан-авлодларига мўъжиза сифатида, Қуръони карим Аллоҳ таоло томонидан юборилгани ҳақиқати тўғрисида мангу исбот-далил бўлиб қолиши учун эди: «Токи уларга (ушбу Қуръон ростдан ҳам Аллоҳ томонидан нозил қилинган) Ҳақ (Китоб) экани аниқ маълум бўлгунича албатта Биз уларга атроф-офоқдаги ва ўз вужудларидаги далил-аломатларимизни кўрсатажакмиз. Ахир (уларга) Парвардигорингизнинг барча нарсага гувоҳ экани етарли эмасми?» (Фуссилат, 53). Шунинг учун Аллоҳ Ўз китобида мўъжизакор Қуръоннинг ажойиб аломатларини кун-бакун очиб бориш ваъдасини берган.\nСўзимиз далили сифатида Қуръони каримнинг бир неча башоратлари бугунги олимлар кашфиётлари орқали исботини топгани ҳақидаги маълумотларни айрим келтирмоқчимиз:\nЕрнинг думалоқ ёки яссилиги ҳақида қадим-қадимдан тортишувлар бўлиб келган. Муқаддас Китоб оятларида эса унинг думалоқлигига чиройли ишора бор: "У осмонлар ва Ерни ҳақ (ҳикмат) билан яратгандир. У кечани кундузнинг устидан ўрар, кундузни кечанинг устидан ўрар" (Зумар, 5). Бунда Ернинг думалоқлиги ҳақида ифодали ўхшатиш қилинган, яъни "думалоқлик" сўзи ўрнига кечани кундуз устидан ўраш маъносидаги ибора келган.\nАгар мазкур сўз ҳақида чуқурроқ тафаккур қилинса, "тун ва кун" сўзларида Ер думалоқлигига жавоб ва исбот мужассам. Бундан Ернинг қуёшдан тўсилган ва зулматга кўмилган ярмида тун бўлиши ҳамда қуёшга юзланган ва ёруғ иккинчи ярмида кун бўлишидан бошқа маъно чиқмайди ва булар Ернинг думалоқлигини тасдиқлайди. Агар Ер ҳақиқатан ясси бўлганида, ҳамма жойда кеча-кундузнинг бир пайти ҳукмронлик қилган ҳамда бизга кун ва тун деган тушунчалар номаълумлигича қолган бўларди. Агар Ер ясси бўлса, шубҳасиз битта кун чиқиши ва битта ботиши бўлади. Шу тариқа, еттинчи асрда туширилган Қуръонда Ернинг думалоқлиги аниқ-равшан айтилган.\nҚиёмат куни келганида эса ер юзига кун ҳам, тун ҳам биргаликда тушади: «Ер чирой олиб, ясан-тусан қилганида ва ер аҳли унинг устида кучли-қудратлимиз, деб ўйлай бошлаганида, ерга кечаси ё кундузи Бизнинг фармонимиз келиб, Биз уни гўё куни кеча обод бўлмагандек, вайронага айлантириб қўюрмиз» (Юнус сураси, 24-оят).\nАллоҳнинг Каломида инсон яратилиши ҳақидаги оятларни ўқир эканмиз, бир қатор ҳақиқатлар очила бошлайди. Эркак уруғи аёл тухум ҳужайраси билан қўшилгач, бола туғилишидаги дастлабки давр бошланади. Биологияда “зигота” деб аталган якка ҳужайра ўша заҳотиёқ бўлиниб кўпая бошлайди ва лахта қонга айланади.\nХудди шу ерда Қуръоннинг яна бир мўъжизаси ошкор бўлди. Зигота-ҳужайра ҳақида Аллоҳ таоло бундай дейди: “У инсонни лахта қондан яратган" (Алақ, 2).\n“Лахта қон” маъносида келган “алақ” сўзи арабчадан “нимагадир осилиб, ёпишиб олган нарса”, деб ҳам таржима қилинади. Франсиялик тиббиёт олими Морис Бокай яқинда "алақ" сўзи қадимий саҳройи арабларда "ловия" маъносини ҳам билдиришини кашф қилди. Мўъжизани қарангки, ҳомила илк ривожланиш даврида айнан ловия кўринишида бўлади. Биргина "алақ" сўзи бир неча маъноларни англатишига қарамай, илмий тушунчаларга зид эмас.\nЗиготанинг бачадондаги ривожланишининг бу қадар аниқ изоҳланиши тасодифан эмас. Бу Қуръони карим чексиз ҳикмат ва билим соҳиби Аллоҳ таолонинг инсонларга марҳамати эканини билдиради. Ундаги мўъжизалар асрлар давомида инсонларга кашф этилаверади.\nҚуръон каримдаги сиёсат ва ахлоқ-одоб ҳақидаги, ҳарбий стратегия ва тинчлик ҳақидаги, жамият, оила, ҳаёт ва уларнинг жамиятдаги инсон ҳуқуқларини белгиловчи мустаҳкам пойдеворлари ҳақидаги фикрларни олиб кўрсангиз ҳам улар ниҳоятда ажойиб, таъсирчан, ва ифодали тил билан тасвирланганини кўрасиз ва инсоният тарихида бунга ўхшашини тополмайсиз.\nИбн Арабийдан Қуръоннинг инсон ақли бовар қилмайдиган сирлари ҳақидаги фикрини сўрашганида у лўндагина қилиб: «Бу – мутлоқ ҳақиқат!» деган экан.\nҚуръон сўзлари ўзининг мутлоқ ҳақиқати билан ҳақдир, айни пайтда энг улуғ тадқиқотчи олим ҳам фақат нисбий ҳақиқатга эришиши мумкин. Ҳар бир киши ҳақиқатни ўз нуқтаи назари орқали кўради ва унинг барча тасаввур-тушунчалари чекланган ҳамда кунба-кун, асрма-аср ўзгарувчан бўлади. Ҳар биримиз ҳаётнинг маълум бир томонинигина ўрганишга қодирмиз, бошқа йўналишларни қамраб олиш ва ёритишга кучимиз етмайди. Бизларнинг бу танлаб олинган йўналишдаги эришганларимиз ҳам нисбий илм бўлади. Ҳар томонлама билимга ва ҳамма нарсани қамраб олишга ёлғиз Аллоҳ таолонинг Ўзигина қодир. Ёлғиз Угина мутлоқ ҳақиқат ва мутлоқ илм қудратига эгадир.\nПайғамбаримиз Муҳаммад алайҳиссаломдан Қуръон мазмуни ҳақида сўрашганида бундай деганлар: «Унда (Қуръонда) сиздан олдин бўлган нарсаларнинг ахбори ва сиздан кейинги нарсаларнинг хабари ва ўрталарингиздаги нарсаларнинг ҳукми бор. У ажратувчидир, ҳазл эмасдир. Ким бир жаббордан қўрқиб, уни тарк қилса, Аллоҳ уни синдиради. Ким Ундан бошқадан ҳидоят изласа, Аллоҳ уни залолатга кетказади. У – Аллоҳнинг метин арқонидир. У – ҳикматли зикрдир. У – сиротул мустақиймдир. У – унинг ила ҳавои нафслар тоймайдиган, У – унинг ила тиллар тутилмайдиган, У – уламолар Ундан тўймайдиган, У - кўп тарқалиш билан эскирмайдиган ва ажойиботлари тугамайдиган нарсадир».\nПайғамбар алайҳиссалом Қуръони каримга шундай баҳо берганларида минг бора ҳақ эдилар.


Коронавирус пандемияси сабабли юзага келган иқтисодий инқироз чорак миллиард одамни ишсиз қолдирди, деб хабар бермоқда Халқаро меҳнат ташкилоти.\nШундай қилиб, 2020 йил давомида дунё бўйлаб иш соатлари 8,8 фоизга қисқартирилди, бу 255 миллион доимий иш ўрнига тенгдир. Бу даражадаги ишсизлик 2008–2009 йиллардаги молиявий инқироз даврига нисбатан тўрт баравар кўп ҳисобланади.\nМеҳнат ташкилотининг маълумотларига кўра, ишсизлик кўрсаткичининг 71 фоизи (81 миллион киши) ишсиз қолиш шаклида эмас, балки ишни ўз хоҳиши билан тарк этиш натижасида юз берган, яъни одамлар меҳнат бозорини тарк этган, ишламай қўйган. Бунинг оқибатида дунёда ишчиларнинг умумий даромади 8,3 фоизга — 3,7 триллион долларга камайган, бу глобал ялпи ички маҳсулотнинг 4,4 фоизини ташкил этади.\nШу билан бирга, меҳнат бозоридаги муаммолар эркакларга қараганда аёлларга кўпроқ таъсир кўрсатган. Жаҳон миқёсида пандемия даврида аёллар учун ишсизлик 5 фоизни ташкил қилган бўлса, эркакларда бу кўрсаткич 3,9 га тенг. Шунингдек, ёшларнинг пандемиядан энг кўп зарар кўраётгани ҳақида хабар берилган. Ёшлар (15–24 ёш) орасида ишсизлик 8,7 фоизни ташкил этган, катталар орасида эса бу 3,7 фоизга тенгдир.\nҲисоботга кўра, инқироздан энг кўп зарар кўрганлар турар жой ва умумий овқатланиш хизматлари сектори бўлиб, уларда бандлик ўртача 20 фоизга камайган.\nМавзуга доир: Ўзбекистондаги ишсизлик даражаси маълум қилинди\nАввалроқ 2020 йилнинг иккинчи чораги меҳнат бозори учун кутилганидан кўра аянчлироқ келиши, ушбу даврда 300 млндан ортиқ иш ўрни йўқотилиши мумкинлиги тахмин қилинган эди. Шунингдек, Ўзбекистонда 2020 йилда қанча фуқаро мономарказларга иш сўраб мурожаат қилгани очиқланган.


Дин, жамият ва хайрия. Рустамжон домла билан катта суҳбат - 16 Февраля 2021 - Блог - WWW.SHERLAR.ORG - SMS SHERLAR, SEVGI SHERLARI, YANGI\nЧетверг, 15.04.2021, 13:05\nГлавная » 2021 » Февраль » 16 » Дин, жамият ва хайрия. Рустамжон домла билан катта суҳбат\nДин, жамият ва хайрия. Рустамжон домла билан катта суҳбат\nҚарийб 20 йилдан буён дин хизматида бўлиб, айни пайтда Андижон вилояти Балиқчи туманидаги масжидда имомлик қилиб келаётган Рустамжон Ҳамидов етимпарвар хайрия ташкилотчиси сифатида кенг жамоатчиликка танила бошлади. Шунингдек, унинг оммавий чиқиш ва маърузалари ижтимоий тармоқларда Рустамжон домла номини янада кўпроқ одамга танитди.\nТумандаги «Оққўрғон» масжидида хизмат қилувчи Рустамжон Ҳамидов суҳбат давомида диний таълим, хайрия ва динга жамиятнинг муносабати, муҳтожларга эътибор ҳақида мулоҳазаларини билдирди.\n— Сизнинг шаклланишингизда, шахс сифатида камолга етишингизда кимларнинг ўрни, таъсири бўлди?\n— Бисмиллаҳир роҳманир роҳийм. Учрашувларда савол-жавоблардаги мени энг ҳаяжонлантирадиган, «шу савол бўлмасайди», деган саволлардан бири. Ёшлигим сал оғирроқ ўтган. Бизда қишлоқда эна (буви – таҳр.) деб айтамиз, энам билан катта бўлганман. Тақдир шундай бўлган. Менимча, шу бугунги фаолият – имомлик ҳам, хайрияларнинг амалга оширилишининг асосий сабаби – шу, энамизнинг иккита нарсада таъсири бўлган. Биринчиси – жуда диндор одам эдилар, кўп ибодат қилардилар. Икковимизнинг суҳбатимиз асосан диндан, эскиларимизни, улуғларимизнинг одоб-аҳлоқларидан бўларди. Иккинчи таъсир – етимликда катта бўлганим таъсири.\nПайғамбаримиз (с.а.в) ҳам етим болаларни яхши кўрардилар, меҳрибон эдилар. Ўзлари етимликда катта бўлганликлари учун бу нарсага кўп эътибор берардилар. Албатта, ўша кунлар ҳаётимизга таъсир қилган.\n— Айтиб бера оласизми, суҳбатларда, сиз ёлғиз қолиб, сизга сабоқ берган пайтлардан кўпроқ нималарни эслайсиз? Балки ҳанузгача жаранглаб турган гаплар бордир, китоблардан айтилган иқтибослар бордир.\n— Кўпроқ эски замонлардан гапириб берган. Энам 10-йилда (1910 йиллар назарда тутилмоқда – таҳр.) туғилганлар. Эскилардан эшитган ўзларидан аввалги 50-60 йилликни эслайдилар. Ўша вақтдаги одамлардаги оқибатни қўмсайман. Яхшиликлар, бир-бирига меҳрибонликлар, айниқса уруш даврларини худди кўргандекман. Ҳар кунги бўлган воқеаларни айтиб берардилар. Энг асосий нарса – ҳалолликка қаттиқ турардилар. Ёш боламан – қўшнимизнинг ўригидан, олмасидан олган бўлишим мумкин. Шуни билиб қолсалар, хафа бўлиб қолардилар. У кишини хафа қилмаслик учун кўп нарсага тайёр эдим, менга кўп меҳрибончилик қилганлар, Худо раҳмат қилсин.\n— Кейинчалик бу йўлда собит бўлишга яна нима туртки бўлди?\n— Энамнинг таълимини қаранг-да: одамларга фойданг тегсин, дерди. Одамларга фойдаси тегадиган иккита касб бор, дерди. Биринчиси, одамларнинг уйини қурадиган уста, гапларини қаранг. Қиёмат қойим бўлганида одамларга ҳунар билан ёрдам берган сартарош, дурадгор усталарни қиёмат куни қўлларидан нур чиқади, дерди. Шунда менда ана шу касбга ишқ пайдо бўлди. Ёшлигимдан дурадгор бўлишни хоҳлаб, бир тоғамиз ана шундай уста эди, шу кишига шогирд тушдим. Бу одам ҳам диний таълими бор одам.\nИкки устозим, икковлари дўст. Алҳамдулиллаҳ, икковлари кўп меҳнат қилиб, мадрасада ўқитишди. Мадрасадан келганимдан кейин келишим биланоқ 2000-йилларда диний хизмат бошланиб кетди. Шундан бери алҳамдулиллаҳ шу хизматдаман.\n— Бу қисқа муддат эмас. Орадан қарийб 20 йил ўтди. 20 йил ичида жамиятда онг ўзгарди. Ҳар хил соҳаларга бўлган муносабат ҳам ўзгарди. Бу орада диний соҳага бўлган муносабат ўзгарганми? 20 йил ичида унда у ёки бу бурилишлар бўлдими?\n— 2000-йиллар... Мен диний соҳанинг 1993-1995 йиллардан буёғини эслайман. У вақтда дин, гўёки янги диндек, халқимизга кириб келди. Мустақилликдан кейин динимизга эркинлик берилди. Халқ динга очлик, чанқоқлик билан муносабатда бўлди. Халқимиз жуда бошқача эди: соддалик ҳам бор, қизиқувчан, диндорларни ўта севувчи. Ўша замонда катта бўлдик.\nКейин-кейин глобал оламга кириб бордик. Одамлар дунёни гўё кафтда кўргандек кўра бошлади. Оз-оздан ихтилофлар пайдо бўлди. Ҳар йили халқни диний соҳага, дин вакилларига қараши ўзгаряпти. Талаб қаттиқроқ. Бу нарсани тан оламиз. Ҳаттоки, халқ билан қадам-бақадам юришнинг иложи бўлмай қоляпти. Мана бугунга келиб, халқимиз анчагина илмли. Халқимизнинг диний соҳада анчагина таълими бор. Саволлари, қарашларидан биласиз.\n— Жамиятда айрим пайтлари учратиб қоламан: бу одам диндор ёки тақводор деб одамларга ном қўйиб айтилади. Шунга сизнинг муносабатингиз қандай? Айрим одамларга нисбатан бу одам диндор ёки динга чуқур кирган, жуда тақводор, эскича деган ном берилишига қандай қарайсиз?\n— Бу номнинг шаклланиши ҳам турғунлик даврига алоқадор. У вақтда одамлар деярли динсиз қилиб тарбияланган. Бу нарса бизга ташвиш келтиради. Нимадан? Биз мусулмонмиз. Ўзбек халқи минг йилдан олдин исломни ушлаган, шунга амал қилган ва бу билан дунёга устун бўлган халқ. Энди бугун янгича, эскича деган нарса менимча халқни юқори кўтарилишига халақит беради.\n— Айрим одамлар буни тескари тақлидда ҳам айтишади: яъни эскича қараётган ёки диндор одам бизни ривожланишимизга тўсиқ бўляпти, деган саволни ўртага қўйишади. Аслида ҳам шундайми?\n— Аслида ундай эмас. Бу нарсани эскилик сарқити дейликда. «Дин бизнинг оёғимизга солинган кишан» деган тушунча бўларди. Биз рус даврида сал-пал яшадик. Мана шу тушунча қолиб кетди. Дин асли нима эди?\nДиннинг энг асосий таълимотларидан бири – ўқи. Аҳамият қилсангиз, Қуръони каримда биринчи нозил бўлган суранинг биринчи ояти «ўқи» билан бошланган. Мусулмон одам қачонки ҳар қандай соҳада ўқисагина, дуруст бўлади. Мен масжидларда, маърузаларда кўп айтаман: биродарлар болаларни ўқитинглар. Хоҳ физика, хоҳ рус тили, инглиз тили бўлсин, хоҳ диний таълим бўлсин. Бу – фарз. Мусулмон таълим олишга мажбур. Таълим олмаса, албатта орқада қолиб кетади.\nБизда диний таълим деганда ҳужра тушуниб қолинди-да. Қоп-қоронғи ҳужрада қолиб кетадиган одам, деб. Йўқ, унинг ўша ҳужрадан порлаб чиқиши ҳам бор. Мадраса, университетларда ўқиши, дунёга устун бўлиши, дунёга муаллим бўлиши ҳам бор шу халқнинг, иншааллоҳ.\n— Бежиз айтмадингиз, бизнинг дунёни англашга бўлган интилишимиз жадал. Интернетда, айниқса, Youtube'да хорижда бўлаётган одамларнинг маърузаларини ҳам тинглашяпти. Ёшлар кўпроқ Ўзбекистон ичидагини эмас, бошқа ерларда ишлаб чиқилаётган маълумотларни, ахборотларни истеъмол қиляпти. Бунга сизнинг муносабатингиз қандай?\n— Пайғамбаримиз алайҳиссаломнинг инсон психологияси ҳақида айтган бир ҳадислари бор: одамзот ман қилинган нарсага кўпроқ қизиқади. Аслида қайтариш – жалб қилиш. Воизларимизга имконият, балки мажбурият бериш керак. Воизларимиз халқни айтган, чанқаётган нарсасини бера олиши керак.\nСуҳбат давомида имомларнинг жамиятда тутган ўрни ва кенг жамоатчиликнинг уларга муносабати, етимни кафилликка олиш ва хайрия ишларини ташкил этиш ҳақида, иймон ва бугунги дунёни ташвишлантирувчи масалалар юзасидан фикр-мулоҳазалар билдирилган. Репортажни Youtube орқали тўлиқ томоша қилишингиз мумкин.\nАлишер Рўзиохунов суҳбатлашди.\nТасвирчи ва монтаж усталари – Нуриддин Нурсаидов, Асад Алланазаров.\nКатегория: Fikr va Mulohaza qiling | Просмотров: 30 | Добавил: sherlarorg | Теги: #uznews, #newsuz, #ahborot, #Yangiliklar, #habarlar, #Yangilik, #xabarlar, #news, #новости | Рейтинг: 0.0/0


Меркель ва Макрон Путин билан гаплашиб олди. Суҳбатда нималар муҳокама қилинди? | Qalampir.uz\nМеркель ва Макрон Путин билан гаплашиб олди. Суҳбатда нималар муҳокама қилинди?\nОлам\t12 Октябрь 2021 14:01 4192\nГермания канцлери Ангела Меркель, Франция Президенти Эммануэль Макрон ва Россия Президенти Владимир Путин Украинадаги можарони ҳал қилишга бағишланган уч томонлама телефон мулоқотини ўтказди. Суҳбат давомида раҳбарлар “яқин келажакда” “Нормандия тўртлиги” (Германия, Франция, Россия ва Украина) мамлакатлари Ташқи ишлар вазирларининг учрашувини ўтказишга келишиб олди. Бу ҳақда Германия ҳукумати расмий вакили Штеффен Зайберт маълум қилди.\n“Канцлер ва Франция Президенти Россия Президентини “Нормандия формати”даги музокараларга кўмаклашишга чақирди. Музокаралар иштирокчилари Ташқи ишлар вазирларидан яқинда бу учун учрашишни сўрашга келишиб олди”, деган Зайберт.\nВазирлар Маҳкамаси вакилининг таъкидлашича, Путин билан суҳбат Меркель ва Макрон ўртасида Украина Президенти Владимир Зеленский билан видеоконференциядан сўнг бўлиб ўтган.\n“Унинг диққат марказида Украина шарқидаги можарони тинч йўл билан ҳал қилиш бўйича Минск келишувларининг бажарилиши бор эди”, деган у.\nЗайбертнинг айтишича, Меркель, Макрон ва Зеленский “Минск келишувлари ва 2019 йил декабрь ойидаги Париж саммитининг қарорларини тўлиқ бажариш зарурлигини таъкидлаб, “Норманд формати”да саъй-ҳаракатларни давом эттиришга тайёр эканликларини билдирган.\nКремль матбуот хизматининг хабар беришича, Путин, Меркель ва Макрон “ички Украина можаросини ҳал қилиш жараёнининг силжиши билан боғлиқ хавотирли вазият”ни муҳокама қилган.\n18 Январь 15:46 40064\n17 Январь 20:39 29420\n17 Январь 11:07 26561


Озарбайжонлик қўшиқчи Bahh Tee Москвада ҳашаматли тўй ўтказди\n19:15 21.08.2020 (Янгиланган 23:22 21.08.2020)\nКелиб чиқиши озарбайжонлик бўлган, россиялик машҳур хонанда Бахтияр Алиев (Bahh Tee) Москвада ҳашаматли тўй ўтказди.\nТОШКЕНТ, 21 авг — Sputnik. Келиб чиқиши озарбайжонлик бўлган хонанда Бахтияр Алиев (Bahh Tee) иккинчи марта уйланди. Бу ҳақда Sputnik Озарбайжон хабар қилди.\nBahh Tee Instagram саҳифасида ҳаётининг бахтли куни ҳақида видеоролик жойлаштирди.\nПубликация от ɪʟᴋ ʙᴀᴋɪsʜ 🇦🇿🇹🇷 (@ilkbakish_) 18 Авг 2020 в 10:14 PDT\nХонанда Москвадаги энг қиммат ресторанлардан бирида тўй қилди.\nТўй маросимда унинг озарбайжонлик ҳамкасблари – Эльман Зейналов, HammAli & Navai гуруҳи ва Жахид Гусейнли иштирок этди.\nТўй миллий анъаналарига мос равишда ўтди - Bahh Teeнинг дўстлари ва ҳамкасблари Озарбайжон шўх қўшиқларига рақсга тушишди.\nПубликация от @jonyk_love_ 18 Авг 2020 в 10:23 PDT\nBahh Tee иккинчи турмуш ўртоғи ҳақида маълумотларни очиқламади. Миш-мишларга кўра, унинг қаллиғи Швейцарияда таҳсил олган.\nПубликация от Bahh Tee | Бахтияр Алиев (@bahhtee) 18 Авг 2020 в 3:01 PDT\nХонанда 9 ёшида илк шеърларини ёзишни бошлади, кейинчалик озарбайжон, турк ва рус тилида қўшиқларни куйлади.\n2016 йилда Бахтияр Алиев блогер Фаргана Гасанова билан турмуш қурганди, бироқ улар 2019 йил октябрда ажрашишди.


Рэмзи Англия лига кубоги финалида иштирок эта олмаслиги мумкин\n15 февраль, 2018, 10:55\nЛондоннинг “Арсенал” клуби ярим ҳимоячиси Аарон Рэмзининг жароҳати кутилганидан жиддийроқ бўлиб чиқди. Жамоа бош мураббийи Арсен Венгернинг сўзларига кўра уэльслик футболчи “Манчестер Сити”га қарши бўлиб ўтадиган Англия лига кубоги финал баҳсини ўтказиб юбориши мумкин.\n“Унинг соғайиши кутилганидек тез кечмаяпти ва у Англия лига кубоги финалини ўтказиб юбориши мумкин. Лекин мен бу борада аниқ бир нарса дея олмайман. Барчаси яқин кунларда маълум бўлади”, - дейди франциялик мутахассис.\nМаълумот учун, Рэмзи жорий мавсум АПЛда жами 18та учрашувда иштирок этган ва ўз ҳисобига 6та гол ҳамда 8та голли узатма ёздириб қўйишга эришган.


Зомин ўйлари – Сурхон тонги\nБош саҳифа / Жамият / Зомин ўйлари\nИюл 21, 2018\tЖамият Изоҳ қолдириш 842 Кўрилди\nУмрни дарёга ўхшатадилар. Ҳақиқатан, дарёлар гоҳ тўлиб-тошиб, ўзанига сиғмай оқса, гоҳ саёзлашиб, сокин бўлиб қолади. Маьлум вақт ўтиб, тоғларда кўз очган булоқлар, чашмалар ўзининг мусаффо, беғубор сувларини бу дарёга келиб қўшади.\nЯна ҳайқиришлар, тўлиб-тошишлар, тўлқинларнинг тойга айланиб чопишлари бошланади. Инсон умрида ҳам, кўнглида ҳам, аслида, ана шундай ҳолат юз беради. Тоғларда булоқларнинг кўз очишига баҳор сабабчи бўлса, инсон ҳаётидаги, юрагидаги янгиланишлар, юксалишлар ҳайратдан яралади. Биз — ёш қаламкашлар учун республика ёш ижодкорлари “Зомин семинари” ана шундай янгиланишлар, ҳайратланишлар фасли — ижодий баҳоримиз ҳисобланади.\nСеминарнинг очилиш маросимида Усмон Азим: “Истеъдод — одамга Аллоҳдан берилмас экан, ҳар қанча ҳаракат қилмасин, чиранмасин ундан ижодкор чиқмайди,” — деб айтиб ўтди. Бу фикрни давом эттирган Маҳмуд Тоир эса: “Сизларнинг барингиз нафақат умр, балки адабиёт деган улуғ йўлнинг остонасида турибсиз. Кўзланган манзил-мақсадга етгунга қадар турфа ўнқир-чўнқирлардан ўтиб боришингиз, минг бир синовларга дош беришингиз керак бўлади. Ораларингиздан баъзилар ортга қайтиши, баъзиларни эса бўронлар бошқа сўқмоқларга адаштириб кетиши мумкин. Фақат шуни биламанки, Худо юқтирган ҳақиқий истеъдод эгаларигина қилни қирқ ёриб, ўтда ёнмай, сувда чўкмай қутлуғ манзилга бора олади,” — дея таъкидлади. Ёзувчилар Назар Эшонқул, Исажон Султон, Абдуқаюм Йўлдош, шоиралар Фарида Афрўз, Зулфия Мўминова, Мунаввара, Энахон Сиддиқова, таржимонлар Ойгул Суюндиқова, Муҳиддин Омон ва бошқалар иштирокида давом этган адабиёт сабоқлари биз ёш ижодкорлар ҳаётида унутилмас бўлиб муҳр ланди. “Истеъдоднинг юзага чиқишида, энг аввало, уни ўраб турган муҳит катта аҳамиятга эга, — деди Эшқобил Шукур. — Боболаримиз айтган “Алпомиш”, “Гўрўғли”, “Кунтуғмиш” достонлари, момоларимиз айтган ўланлар ҳаёт жумбоқларига очқич, руҳимизни уйғотадиган, нурлантирадиган тенгсиз тилсимдир. Сирожиддин Саййид: Абдулла Орипов бир пайтлар армон билан:\nИкки дарё оралиғида,\nҚолиб кетди менинг овозим…\nдеб ёзган дардларини сизлар — ёш таржимонлар, шоирлар, ёзувчилар, драматурглар, умуман, адабиётга янги бир сўз айтаман деб кириб келаётган ижодкорлар юракдан ҳис қилиб, дунё адабиёти билан беллаша оладиган асарлар яратасизлар, — дея бизларга катта ишонч билдирди. Бу ёзувчилар, шоирлар, драматургларнинг ҳар бир айтган сўзи адабиёт қуёшидан таралаётган нурдай кўнглимизни яшнатди. Бу нурлар кўнгил торларини чертган бир ёш ижодкор сойлар ҳақида тўлиб-тошиб шеър ўқиса, бош- қа бири чечаклар ифоридан маст бўлиб кенгликларга термулади. Буларни кузатарканман, юрагимда туғилган ойдин-ойдин ўйларни шеърга солгим келди.\nБу қадим ерларда гуллайди қуёш,\nЕр-у кўкни қучар ҳайрат куйлари.\nКўнглимда майсадай кўтаради бош,\nЗомин хаёллари, Зомин ўйлари.\nШамол тулпорининг ёлини силаб,\nСездим, бағримдаги ҳислар шамолин.\nЧечаклар — нотаниш дугоналарим,\nКўзим ойнасида кўрар жамолин.\nБошимиз силаган меҳрибон олам,\nЁруғ умидлардан яралган бешик.\nКўнгиллар ўлкаси – Адабиётга,\nЗомин, сен дарвоза, сен кўҳна эшик.\nЗомин семинари ҳаёт йўлимизда ана шундай ёруғ уфқларни очди.\nОлдинги Тайёргарлик авжида\nКейинги Ватан мадҳини куйлаймиз


Сенат Интеллектуал мулк тўғрисида қонун қабул қилди - Номадлар,Турклар,Қозоқ одатлари ва анъаналари,Қозоғистон табиати | QazaqTV\nСенат Интеллектуал мулк тўғрисида қонун қабул қилди\nҚозоғистон шоколади, Кўккшетау музқаймоғи, Лепси асали. Энди мамлакат ишлаб чиқарувчилари ўз маҳсулотида ишлаб чиқарилган жой номини кўрсатиш ҳуқуқига эга. Интеллектуал мулк тўғрисида қонунда бу нарса кўрсатилган. Бугун қонун лойиҳаси Сенатда маъқулланди. Ҳужжатни тақдим қилган Мажилис депутати Гульнара Бижанованинг фикрича, бу соҳада қонунчиликни такомиллаштириш халқаро талабларга кўра мувофиқлаштириш доирасида амалга оширилди. Янги меъёрлар салкам тўққиз минг нафар муаллифлар ва кашфиётчиларнинг кўзда тутилган мукофотини олишига, жамоалар томонидан уларнинг ҳуқуқлари бузилиши олдини олишига имкон яратади.\nГульнар Бижанова, Қозоғистон Республикаси Парламенти Мажилиси Депутати:\n– Шунингдек, янги интеллектуал мулк объекти сифатида географик мансубликни кўрсатиш мумкин. Бу эса мамлакатимиз товар ишлаб чиқарувчиларининг жаҳон бозорида янги имкониятларга эга бўлишига олиб келади. Товар сифати ва нуфузи бундай ҳолатда географик объект билан белгиланади. Масалан, Қозоғистон шоколади, Лепси асали, Осакаровка саумали, Кўкшетау музқаймоғи ва бошқа кўп товарларни кўрсатиш мумкин.


2021 йил учун Ҳазорасп туманининг маҳаллий бюджети тўғрисида Ўзбекистон Республикасининг 2020 йил 25 декабрдаги ЎРҚ-657-сон “2021 йил учун Ўзбекистон Республикасининг Давлат бюджети тўғрисида”ги Қонунига (Қонун ҳужжатлари маълумотлари миллий базаси, 26.12.2020 й., 03/20/657/1669-сон), Ўзбекистон Республикасининг Бюджет кодекси (Ўзбекистон Республикаси қонун ҳужжатлари тўплами, 2013 й., 52-I-сон) 27, 99-моддаларига ҳамда халқ депутатлари Хоразм вилояти Кенгашининг 2020 йил 31 декабрдаги 21-82-сон қарорига мувофиқ, Ўзбекистон Республикасининг “Маҳаллий давлат ҳокимияти тўғрисида”ги Қонунининг (Ўзбекистон Республикаси Олий Кенгашининг Ахборотномаси, 1993 й., 9-сон, 320-модда) 24-моддасига асосан халқ депутатлари Ҳазорасп тумани Кенгаши ҚАРОР ҚИЛАДИ:\nХАЛҚ ДЕПУТАТЛАРИ ҲАЗОРАСП ТУМАН КЕНГАШИНИНГ ҚИРҚ ОЛТИНЧИ СЕССИЯСИ\nБугун Халқ депутатлари Ҳазорасп туман Кенгашининг қирқ олтинчи сессияси бўлиб ўтди. Сессияда туман ҳокими ўринбосарлари, сектор раҳбарлари, депутатлар, тегишли идора-ташкилот раҳбарлари ҳамда оммавий ахборот воситалари одимлари иштирок этдилар. Сессияга Халқ депутатлари Ҳазорасп тумани Кенгаши раиси, туман ҳокими Ў.Машарипов раислик қилди.\nХАЛҚ ДЕПУТАТЛАРИ ҲАЗОРАСП ТУМАН КЕНГАШИНИНГ ҚИРҚ БЕШИНЧИ СЕССИЯСИ\nБугун Халқ депутатлари Ҳазорасп тумани Кенгашининг қирқ бешинчи сессияси бўлиб ўтди. Сессияда туман ҳокими ўринбосарлари, депутатлар, тегишли идора-ташкилот раҳбарлари ҳамда оммавий ахборот воситалари иштирок этдилар.\nХАЛҚ ДЕПУТАТЛАРИ ҲАЗОРАСП ТУМАН КЕНГАШИ ДЕПУТАТЛАРИНИ РЎЙХАТГА ОЛИШ ТЎҒРИСИДА 2020 йил 20 декабрда бўшаб қолган 1-Тошсақа ҳамда 20-Ишчи сайлов округларига халқ депутатлари Ҳазорасп туман Кенгашига сайловлар бўлиб ўтди. Ўзбекистон Республикаси Конституцияси ва Ўзбекистон Республикасининг Сайлов кодексига тўла мувофиқ равишда бўлиб ўтган сайловларда 4177 нафар сайловчи ёки рўйхатга киритилган сайловчиларнинг 62,0 фоизи қатнашди.\nХАЛҚ ДЕПУТАТЛАРИ ҲАЗОРАСП ТУМАН КЕНГАШИНИНГ ҚИРҚИНЧИ СЕССИЯСИ\nБугун Халқ депутатлари Ҳазорасп туман Кенгашининг қирқинчи сессияси бўлиб ўтди. Сессияда сектор раҳбарлари, депутатлар, тегишли идора-ташкилот раҳбарлари ҳамда оммавий ахборот воситалари иштирок этдилар. Сессияга Халқ депутатлари Ҳазорасп тумани Кенгаши раиси, туман ҳокими Ў.Машарипов раислик қилди.\nҲазрат Жалолиддин Румий лутф қиладилар: “Яхши инсон ўзидан бахт, ёмон инсон ўзидан тажриба, хатокор инсон ўзидан дарс, мукаммал инсон ўзидан яхши из қолдиради”. Боғбек ака Қосимов ўзидан яхши из қолдирган каторида... Устоз Боғбек ака Қосимов 1956 йил 4 декбрь куни таваллуд топган эдилар, бугун орамизда бўлганларида 64 ёшни қарши олган бўлар эдилар. Боғбек ака Қосимов туманимизнинг ижтимоий, иқтисодий ва сиёсий соҳаларида хизмат қилиб ўзидан яхши от, яхши из қолдирди.\nХАЛҚ ДЕПУТАТЛАРИ ҲАЗОРАСП ТУМАНИ КЕНГАШИНИНГ ЎТТИЗ БЕШИНЧИ СЕССИЯСИ\nБугун 26 октябрь куни Халқ депутатлари Ҳазорасп тумани Кенгашининг ўттиз бешинчи сессияси бўлиб ўтди. Сессияда туман ҳокимининг ўринбосарлари, туман кенгаши депутатлари, тегишли ташкилот раҳбарлари, мактаб, МТТ директорлари ва ОАВ ходимлари иштирок этдилар.


Коронавирус ёки гриппда қачондан бошлаб антибиотикларни қабул қилиш керак? - UzNews.uz\nКоронавирус ёки гриппда қачондан бошлаб антибиотикларни қабул қилиш керак?\nКоронавирус ёки гриппга чалинганда бемор антибиотикларни қачон ва қандай дозада қабул қилиш кераклиги борасида тавсиялар берилди.\nКоронавирус ёки гриппга чалинганда тезроқ тузалиш мақсадида антибиотикларни ўз билганича қабул қилиш нотўғри. Бу ҳақда Соғлиқни сақлаш вазирлиги ҳузуридаги Коронавирусга қарши курашиш штаби аъзоси, тиббиёт фанлари номзоди Севара Убайдуллаева ўз тавсиялари билан ўртоқлашди.\nУнинг айтишича, гриппда ҳам, коронавирусда ҳам касаллик чақирувчиси вирусдир. Бу икки касалликда хасталикнинг бошланишидан антибиотикларни қабул қилиш икки касалликнинг ҳам асоратланишини келтириб чиқаради.\nШунингдек, антибиотиклар тартиб билан ва ўз ўрнида қўлланилиши керак. Антибиотикларни тавсия қилиш учун, инсон организмининг суюқликларидан бактериологик экмага топширилади. Унинг натижасида ўсиб чиқадиган инфекцияга қарши таъсир этувчи антибиотик тури белгиланганига қараб антибиотикларнинг аниқ бирини тавсия қилиш мақсадга мувофиқдир.\n"Тўғри, бактериологик экмалар жавобининг чиқиши 4-5 кунни ташкил қилади. Ушбу даврга қадар, Соғлиқни сақлаш вазирлигининг ҳар бир касалликда эмперик ҳолатда биринчи 3-5 кунга тавсия этиладиган антибиотиклар рўйхати мавжуд. Уларни бирламчи тавсия этган ҳолда, кейин эса, айнан бактериологик экма жавобига асосан мақсадли антиотиклар тавсия қилиниши, инфекцияга тўғридан тўғри даво чораси ҳисобланади", дейди мутахассис.\nШу ўринда грипп ёки коронавирус касалликларида қачондан бошлаб антибиотикларни қабул қилиш керак, деган савол туғилиши табиий.\nСевара Убайдуллаеванинг айтишича, агарда касалликнинг ўткир даври 5-7 кун ўтганидан сўнг, яна қайта иситма кўтарилса, унда қонда лейкоцитоз, с-реактив оқсилнинг юқорилиги кузатилса ва бактериологик экмада бактериялар ўсиб чиқса, шу вақтда антибиотикларни тавсия этиш мақсадга мувофиқ ҳисобланади.


Илҳом Мўминжонов: «Обрадович навбатдаги ўйинларда ўзини кўрсатади» – "НЕФТЧИ"\nБугун ПРО-Лиганинг очилиш ўйинини ўтказдик. Янги мавсумни «Нефтчи» – «Олимпик» баҳси очиб берди. Ўйин ҳақида айтадиган бўлсам, биринчи бўлимнинг ўзида тўртта гол урсак бўларди. Юқори прессинг эвазига ҳаракат қилгандик. Бизда рақиб хатосидан сўнг вазиятлар бўлганди, афсуски фойдалана олмадик. Иккинчи бўлимда бу каби вазиятлар бўлмади, биринчи бўлимнинг ўзида йирик ҳисобни таъминласак бўларди.\nPrevious БИРИНЧИ ТУРДА ДУРРАНГ\nNext «НЕФТЧИ» – «ОЛИМПИК» УЧРАШУВИДАН ФОТОЛАВҲАЛАР


НАВОИЙ ИЖОДИНИНГ БЕБАҲО ХАЗИНАСИДАН БАҲРА ОЛИНДИ — Shahrisabzt.UZ\nShahrisabz tumani 11.02.2020 Mahalliy\nБуюк бобокалонимиз, шеърият мулкининг султони Алишер Навоийнинг 579 йиллиги мамлакатимиз бўйлаб кенг нишонланди. Биргина Шаҳрисабз мисолида олиб қарайдиган бўлсак, тумандаги барча мактабгача таълим ташкилотлари, умумий ўрта таълим мактаблари, касб-ҳунар коллежлари, маҳалла фуқаролар йиғинларида “Навоийни ёд этиб”, “Буюк шоирга эҳтиром”, “Алишер Навоий ғазал мулкининг султони”, “Навоий ижоди болажонлар талқинида” каби мавзуларда эрталиклар, бадиийлаштирилган тадбирлар, ижодкорлар билан учрашувлар ташкил этилди.\n— Алишер Навоийнинг ижодини жуда катта уммонга қиёслаш мумкин, — дейди фахрий педагог, шоир Бозор Болтаев. – Бу уммонга қанчалик шўнғимайлик, ундан маънавиятимиз, миллий қадриятимиз ва тафаккуримизни бойитишга ҳизмат қиладиган дур-у гавҳарларини топамиз. Шоирнинг деярли барча асарлари айниқса, 5 достондан иборат Ҳамсаси дунё ҳалқларининг барча тилларида таржима қилиниб, чуқур ўрганилмоқда. Навоий ижодини ўрганишга бағишланган илмий ишлар нафақат ўзбекистонлик, балки Европа, Америка, Осиё қитъаларида жойлашган юксак ривожланган мамлакатларининг олимлари томонидан илмий ишлар, рисолалар яратилган.\n— Ҳалқимизнинг етук шоири Абдулла Орипов\n“Беш асрким назмий саройни, титратади занжирбанд бир шер.\nТемур тиғи етмаган жойни, қалам билан олди Алишер”\nдеган мисраларни битганидаёқ, Навоийнинг жаҳон маданияти ва адабиёти равнақига қўшган ҳиссасига муносиб баҳо берган эди, — дейди фахрий педагог Абдураим Абдусамадов. – Шоирнинг рубоийлари, ғазалларини чуқур ўрганганимизда унда инсоннинг атроф оламга, бир бирига бўлган муносабатлари чуқур фалсафий ифодаланганлигини кўришимиз мумкин. Унинг ишққа бағишланган ижод намуналари замирида, энг аввало, инсоннинг Аллоҳга бўлган чексиз меҳр муҳаббатини кўрасиз. Дунёдаги инсонга хос энг яхши сифат ва фазилатлар шоир шеъриятида шундай бўй кўрсатиб турибди. Агар биз бугун балоғатга етаётган ёш авлодни мана шундан баҳраманд эта олсак, уларда маънавиятимиз ва миллий қадриятларимизга бўлган чексиз ҳурматни ўйғотган бўламиз.\n— Давлатимиз раҳбари Навоий ижодини ўрганишни мактабгача таълим муассасаларидан бошлаш кераклиги ҳақида ботбот фикр билдирганларида, нақадар ҳақ эканликларини бугун англаб етаяпмиз, — дейди Ўзбекистон ёзувчилар уюшмаси Шаҳрисабз туманлараро бўлими раиси Жаббор Ҳалилов. – Мен мактабгача таълим ташкилотлари, умумий ўрта таълим мактабларида буюк шоиримизнинг таваллуд кунигага бағишланган тадбирларда иштирок этиб бунга гувоҳ бўлганман. Айниқса, жажжи болажонларимиз Навоий рубоийларини шу қадар ёддан ифодали ўқишдики, бундан қалбимизга илиқлик кирди. Мактабларнинг бошланғич синф ўқувчилари эса ўзбек ижодкорлари томонидан Навоийнинг ҳаёти ва фаолиятига доир бадиий асарлар, драмалардан саҳна кўринишларини жонли олиб чиқишиб, шоир фаолиятини кенгроқ очиб беришга ҳаракат қилишди.\nДарҳақиқат, улуғ мутафаккирларимиз “Навоийни англаш – бу ўзликни англаш” дея бежизга айтишмаган. Навоий ижоди ҳали минг йиллар давомида инсониятнинг маънавиятини юксалтиришда хизмат қилади.\n“Қадрдон мактабимга китоб совға қиламан“ хайрия акцияси доирасида тадбир бўлиб ўтди.


2020 йилда Украина грек ёнғоқларини экспортга чиқариш ҳажмларини қисқартирди • EastFruit\nБош саҳифа › Янгиликлар › 2020 йилда Украина грек ёнғоқларини экспортга чиқариш ҳажмларини қисқартирди\nМуаллиф: EastFruit 27 Май 21 28 Май 21 04\nГрек ёнғоғи Украинада энг кенг тарқалган экинлардандир. Украинада етиштириладиган ёнғоқларнинг 99,9 фоизи ушбу мевага тўғри келади.\nЎтган йили мамлакатда 113,4 минг тонна грек ёнғоғи етиштирилди ва бу аввалги йилга нисбатан 10 фоиз кам кўрсаткичдир. Бу ҳақда УКАБ маълумотларига таянган ҳолда Fruit-inform хабар берди.\nҚайд этилишича, бундай камайишнинг асосий сабаби ҳосилдорликнинг пасайиши ва ёнғоқ экиладиган майдонларнинг бироз қисқаришидир.\nЁнғоқларнинг 99 фоизи аҳоли хўжаликларида етиштирилишига қарамасдан, Украинадан ушбу маҳсулот фаол равишда экспортга юборилади. Украин ёнғоқларининг 25-30 фоизи хорижга чиқарилади. Украинада аҳолидан ёнғоқни йиғиштириб олиш ва кейин уни қайта ишлаш (қуритиш, пўстидан ажратиш ва бошқалар) ҳамда йирик партияларда сотиш тизими йўлга қўйилган. Грек ёнғоғи икки хил шаклда экспорт қилинади: пўсти билан ва ёнғоқ мағзи ҳолда. Пўстидан ажратиб олинган ёнғоққа талаб жуда катта бўлиб, 2020 йилда бутун грек ёнғоғи экспорт ҳажмларининг 91 фоизи ушбу маҳсулотга тўғри келди.\nЯна ўқинг: АҚШдан келтирилаётган арзон грек ёнғоғи Испания боғбонларига рақобат туғдирмоқда\n“Қайд этиб ўтиш жоизки, Украина грек ёнғоқлари экспортини анчагина камайтирди. Масалан, 2020 йилда ушбу ёнғоқ меваси экспорти ҳажмлари 98,1 млн долларни ташкил этиб, аввалги йилга нисбатан 29 фоизга камайган. Бутун дунёда грек ёнғоғи савдоси ҳажмларининг қисқариши бунга асосий сабабдир. Жаҳон миқёсида пўстлоғи билан сотиладиган грек ёнғоғи савдоси 25 фоизга, пўстидан ажратилган ҳолдаги маҳсулот савдоси эса 5 фоизга пасайган. Бироқ ҳатто шундай ҳолатда ҳам Украина пўстидан ажратилган грек ёнғоқларини экспорт қилувчилар орасида дунёда 4-ўринни эгаллаб турибди”, дея шарҳлади УКАБ таҳлилчиси Светлана Литвин.\n2020 йилда дунё бозорида Франция (экспорт тушумининг 14 фоизи), Туркия (11 фоиз) ва Греция (10 фоиз) грек ёнғоқларига асосий харидор бўлган.\nгрек ёнғоғигрек ёнғоғи мағзиУкраинаэкспорт


ЯНА ШАМОЛЛАШМИ? Болани дори билан тўйинтирмай, кўчага чиқинг 19.10.2016 | Рукн: Саломатлик | Муаллиф: diydor Шамоллаш касалликлари мавсуми бошланди. У ҳар доимгидай болалардан бошланади: улар бир-бирига касалликни боғча, мактабларда юқтириб, уйга олиб келишади ва катталар билан “бўлишишади”. Ёпиқ доира бўйлаб айланиш бошланади. Ота-оналар қўлларидан келганча болани тезроқ тузатишга ҳаракат қилишади. Лекин бу доим ҳам керак бўлавермас экан.\nБОЛА КЎП КАСАЛ БЎЛАВЕРСА\nОта-оналарнинг фикри: Агар бола кўп касал бўлаверса, унинг иммунитети заифлашиб қолган ва у касаллик билан курашолмаяпти.\nАслида: Барча катта шаҳарларда болалар йилига 10 мартта касалланишади ва бу меъёр саналади. ЎРВИ ёмон эмас, аксинча яхши иммунитетда юзага келади, яъни у аввал бу вирус билан тўқнаш келмаган. Бола кўп касал бўлишидан куйиниш керакмас, унинг тез тузалишидан қувониш даркор. Демак унинг организми курашмоқда ва бу курашда у чиниқиб бормоқда.\nКАРАНТИН АСЛИДА КЕРАКМИ?\nОта-оналарнинг фикри: Тузалган болани уйда бироз вақт ушлаб, уни боғчага юбормаган маъқул.\nАслида: Касалликдан кейин уйда кўп ўтириш ярамайди. Бугун ҳарорат тушса, эртаси куни болани боғчасига жўнатинг. Агар уйда кўп ўтирилса, боғчада бола организмига таниш бўлмаган янги бир вируслар пайдо бўлиб қолиши мумкин. Шу боис кўпинча бола боғчага келиши билан яна касалланиб қолиши ҳолатлари кузатилган.\nАНТИБИОТИКЛАРДАН ВОЗ КЕЧИНГ\nОта-оналарнинг фикри: антибиотиклар шамоллашни тезроқ енгиш учун керак.\nАслида: Аксарият оналар шамоллаш билан курашишнинг энг самарали йўли бу антибиотиклар деб санашади. Лекин шифокорлар кўпинча болани кўрикдан ўтказгач, шунчаки қайноқ ичимлик ва витаминлар тавсия этади. Бу эса ота-оналарга ёқмайди. Шифокорлар эса шамоллашда иммунитетни кўтарадиган дорилар ва антибиотикларнин г умуман кераги йўқ деб санашади. Шамоллаш нима дегани? Уни изоҳлаганда кўпинча ЎРВИ ташҳиси тилга олинади. Яъни бу бактериал бўлмаган характерга эга касалликдир, антибиотиклар эса вирусга эмас, балки бактерияларга таъсир этади. Буям етмагандек, антибиотиклар организм иммун тизими фаоллигини сусайтиради ва у шамоллаш билан курашишга бел боғлаган организмга халақит беради. Шу боис агар шифокор сизга шамоллашда кучли таъсир қиладиган дорилар ёзмаган бўлса, ўзбошимчалик билан уларни харид қилиб, қўлламанг.\nХАРОРАТ ЮҚОРИ БЎЛСА\nОта-оналарнинг фикри: агар боланинг ҳарорати юқори бўлса, уни дарҳол тушириш даркор.\nАслида: ЎРВИнинг табиати шунақаки, уни даволашнинг мақбул йўли йўқ, шунчаки унга нисбатан мақбул ёндошиш мавжуд. Шошилиш керакмас. Кўпинча 2-3 кун касал бўлиб, бурни оқади, тана ҳарорати бироз ошади ва кейин у ўз-ўзидан тузалади. Болангиз касалликни бошдан кечиришига қўйиб беринг. Унинг тана ҳарорати 40 даражадан ошиб кетсагина дори бериш керак, шундаям уни 38гача тушириш тавсия этилади. Бу ҳолда иммунитет вирусга қарши курашишга чиқади.\nРЕКЛАМА ҚИЛНАЁТГАН ДОРИЛАР\nОта-оналарнинг фикри: рекламаларда тилга олинаётган дорилар энг самаралисидир.\nАслида: Ҳар бир дори кимевий модда бўлиб, у болангиз организмига таъсир қилади. Вирусга қарши дорилар у касаллик бошланиши билан қўлланилсагина самарали бўлиши мумкин. Лекин реклама қилинаётган дориларга эҳтиётлик билан ёндошиш даркор, у керакли клиник синовлардан ўтмаган бўлиши мумкин. Шу боис бола соғлиғи билан ўйнашмай, уни яхши мутахассис шифокор тавсиясига кўра даволанг.\nШаҳрибону diydoraziz.uz учун\nМавзуга алоқадор бошқа янгиликларПрезидент Дональд Трамп ва келажак ҳақида 10 та фактПрезидент уйлар оилаларга қандай берилишини айтдиПетербургда ўзбекистонлик 22 ёш йигитни метро поезди босиб кетдиБир пенсиянинг ортидан ёки раҳбарларнинг дўқ-пўписалариҲайрия қилинган 10 тонна олтин ва Макка ҳақида энг қизиқ фактларЖаҳон чемпионига давлат томонидан берилган уй бировники бўлиб чиқдиСиёсатчилар бош қашлагунча, қочоқлар сони тобора …\nДобавить комментарий Отменить ответ\tВаш e-mail не будет опубликован. Обязательные поля помечены *Комментарий Имя * E-mail * Сайт Пожалуйста, введите ответ цифрами:три × пять = Энг кўп ўқилганлар


Жеки Чан ҳаётининг “қора томонлари”ни ошкор қилди » Ўзбекистон янгиликлари – Zamin.uz\nЖеки Чан ҳаётининг “қора томонлари”ни ошкор қилди\nМашҳур актёр Жеки Чан ўзининг “Never Grow Up” (Ҳеч қачон улғайма”) деб номланган ёдномаларида ҳаётининг “қора томонлари”ни ошкор қилди. Жумладан, у ёмон ота ва аёлларга ёмон муносабатда бўлганини тан олган. Бу ҳақда Kun.uz нашри Daily Mail'га таяниб маълум қилмоқда.\nАктёр ўз китобида спиртли ичимликларга ружу қўйгани, ўғлига нисбатан зўравонлик қилгани ҳақида сўзлаб берган. У, шунингдек, тез-тез машина рулига маст ҳолатда ўтириши ва бир марта бир кун ичида иккита қимматбаҳо машинани уриб олганини маълум қилган.\n“Ночорликда яшаганингдан кейин, пуллар сенга ишонч ҳиссини беради. Мен атрофимда кўп одам бўлишини ёқтирардим, ҳар гал катта компания билан овқатланардим. Ўн йилча аввал мен бир йил ичида бошқа одамларнинг овқатланиши учун 2 миллион доллар сарфлаб юборганман. Мен қимматбаҳо совғалар берардим: соатлар, машиналар, қўлда тайёрланган чарм курткалар, қимматбаҳо вино”, деб ёзган актёр ўз китобида.\nЖеки, шунингдек, биринчи севган қизига ёмон муносабатда бўлгани, кези келганда у билан бирга вақт ўтказмаслик учун баҳона излаганини сўзлаб берган.\nАктёрнинг айтишича, у васвасага тушиб, биринчи рафиқасидан пулларни яширган, унга фақат пуллари керак, деб ўйлаган. Жекининг эслашича, у бир марта рафиқаси билан жанжал вақтида ўғли Жейсини ушлаб, хонанинг нариги бурчагига улоқтириб юборган. У, шунингдек, рафиқасига собиқ “Мисс Осиё” ва актриса Элейн Нг билан хиёнат қилганини тан олган.\n“Мен яхши ота ёки яхши эр бўлмаганман, бироқ ўғлим ва унинг онаси олдидаги бурчимни бажарганман”, деб айтган актёр.\nАктёр барча ёмон қилмишлари ғўрлиги ва ўзига ишончи йўқлиги оқибати эканини тан олган.\nЯнгиликлар » Дунё » Жеки Чан ҳаётининг “қора томонлари”ни ошкор қилди\n10:34 Машҳур актёр ва спортчи Жеки Чан нима учун биттагина қизини уйдан ҳайдаб солди?..\n19:01 Жеки Чан учта палубали суперяхта сотиб олди\n13:56 Оломон ичра қолган Жеки Чан орзусини ошкор қилди (Фото ва видео)


Стивен Спилбергнинг аркадали видеоўйинлар ҳақидаги фильми 2017 йил декабрда катта экранларга чиқади\n15:32 / 07.08.2015\nТаниқли Ҳолливуд режиссёри Стивен Спилбергнинг Ready Player One (Биринчи ўйинчи, тайёрланинг) фильми 2017 йил декабрида катта экранлар юзини кўради. Бу ҳақда Variety нашри ёзмоқда.\nБу фильм Эрнест Клайннинг шу номдаги романининг экранлаштирилган вариантидир. Воқеалар виртуал реалликда содир бўлади; қаҳрамонлар 70-80 йиллар ўйин автоматларидаги машҳур ўйинлар билан боғлиқ бир қанча вазифаларни бажариши лозим бўлади.\nФильм The Warner Bros, Village Roadshow ва DreamWorks студиялари томонидан суратга олинмоқда. Спилберг айни пайтда картинанинг продюсерларидан биридир. Сценарий муаллифи – Зак Пенн (“Қасоскорлар”, “Ғайритабиий Халк”, “Икс одамлар: Сўнгги жанг”).\nЖорий йилнинг октябрида Спилбергнинг “Айғоқчи кўприги” фильми тақдим этилади. Унда U2 айғоқчи самолёти учувчиси Фрэнсис Рауэрснинг Рудольф Абелга алмаштирилиши ҳақида ҳикоя қилинади. Картинада бош ролларни Том Хэнкс ва Алан Алдалар гавдалантиришди.


Хитойнинг учинчи шаҳрида ковид туфайли локдаун эълон қилинди. Пекин-2022 ташкилий қўмитаси бу Олимпиада жадвалига таъсир қилиши мумкин деб ҳисоблайди / Olamsport.com\nХитойнинг учинчи шаҳрида ковид туфайли локдаун эълон қилинди. Пекин-2022 ташкилий қўмитаси бу Олимпиада жадвалига таъсир қилиши мумкин деб ҳисоблайди\nХитойнинг Анян шаҳрида короновирус эпидемияси туфайли локдаун эълон қилинди.\nҚайд этилишича, душанба куни бу ерда ковиднинг янги штамми - омикрон билан касалланишнинг иккита ҳолати аниқланган. Тахминларга кўра, бу Тяньцзиндаги вазият билан боғлиқ бўлиши мумкин, у ерда ҳам иккита инфекция ҳолати қайд этилган.\nАнян шаҳрида 5.5 млн нафар инсон истиқомат қилади - уларга кўчага чиқиш тақиқланган, фавқулодда хизматлар билан боғлиқ бўлмаган ҳар қандай транспортга рухсат этилмайди. Локдаун муддати қанчага чўзилиши номаълум.\nАввалроқ, Сиан ва Ючжоу шаҳарларида ҳам локдаун эълон қилинган эди.\nПекин қишки Олимпия ўйинлари ташкилий қўмитаси матбуот котиби Хуан Чуннинг айтишича, энг ёмон сценарийда омикроннинг тарқалиши ўйинлар жадвалига таъсир қилиши мумкин.\nОлимпиада 4-20 февраль кунлари Пекинда бўлиб ўтади.


Фарғонада 5 млрд сўмлик лойиҳа асосида томчилатиб суғориш жиҳозлари ишлаб чиқарилади (фото)\n14.09.2020 | 12:43\nФарғона шаҳрида кластер усулида ташкил этилган «Ferghana agrodrip» МЧЖ томонидан сув тежовчи технологияларни ишлаб чиқариш йўлга қўйилди. Фарғона вилояти ҳокими Шуҳрат Ғаниев 12 сентябрь, шанба куни ушбу корхонада бўлиб, янги технология линиялари билан танишди, деб хабар берди вилоят ҳокимлиги матбуот хизмати.\nХабарда айтилишича, корхонанинг лойиҳа қиймати 5 миллиард сўмни, йиллик қуввати 850 тонна шланг, 150 тонна труба ишлаб чиқаришни ташкил этади. Шунингдек, бу ерда 15 нафар мутахассисга иш ўрни яратилган.\nВилоят ҳокими корхона билан танишув мобайнида унинг имкониятлари ва истиқболлари ҳамда технологиялардан самарали фойдаланиш йўллари ҳақида мутахассислар, фермерлар билан фикр алмашган.\n«Томчилатиб суғориш жиҳозларини ишлаб чиқариш корхонасининг иш бошлаши шубҳасиз, мазкур йўналишдаги амалий қадамлардан бири бўлди. 2019 йилда 5,5 минг, 2021 йилда эса 30 минг гектар пахта, боғ шу технология асосида суғорилади», — дейди Шухрат Ғаниев.\nТаъкидланишича, учрашув давомида вилоятдаги шаҳар-туманлардан келган масъул идоралар вакиллари ҳамда фермерлар иштирокида тақдимот бўлиб ўтган. Унда сув тежовчи технологияларнинг афзалликлари, шу усулда фаолият кўрсатаётган фермерлар тажрибаси ҳақида атрофлича маълумотлар берилган.\nМавзуга доир: Пешкуда пахта даласидаги сув тежовчи технологияларни ўрганиш бўйича ўқув-кўргазмали семинар ўтказилди\nАввалроқ Бухоро ҳокими 573 минг доллар инвестиция ҳисобига амалга оширилаётган лойиҳа билан танишгани ҳақида хабар берилганди.


ЎзА - Электрон мурожаат – электрон рақамли имзонинг афзаллиги нимада?\nЭлектрон мурожаат – электрон рақамли имзонинг афзаллиги нимада?\n09.07.2018 14:41 Чоп этиш версияси\nЎзбекистон Республикасининг “Жисмоний ва юридик шахсларнинг мурожаатлари тўғрисида”ги қонунига асосан, мурожаатларнинг оғзаки, ёзма ёки электрон шакллари мавжуд.\nБугунги қонунчилик талабларига кўра, электрон рақамли имзо бўлмаган тақдирда ягона интерактив давлат хизматлари порталида кўрсатиладиган хизматлардан фойдаланиб бўлмайди.\nЭлектрон мурожаат электрон рақамли имзо билан тасдиқланган ва электрон ҳужжатнинг уни идентификация қилиш имкониятини берадиган бошқа реквизитларига эга бўлган электрон ҳужжат шаклида бўлиши керак.\nХусусан, бирор давлат идорасига ариза, мурожаат, таклиф юбориш учун ҳам Сиз шахсингизни тасдиқлайдиган ўзаро ишончли ҳамкорликни таъминлайдиган электрон рақамли имзога эга бўлишингиз керак.\nШундан келиб чиқиб, бугунги кунда мурожаатнинг самарали шаклларидан бири сифатида электрон мурожаатларни айтишимиз мумкин.\nБугунги кунда ягона интерактив давлат хизматлари портали орқали давлат хизматларидан фойдаланиш учун электрон мурожаатларни юборишда электрон рақамли имзодан фойдаланиш мажбурий ҳисобланади.\nЎзбекистон Республикасининг “Электрон ҳукумат тўғрисида”ги қонунга асосан эндиликда, барча давлат ҳокимияти ва бошқарув органлари вакилларига ўзларининг хизматларини ахборот ва коммуникация технологияларидан фойдаланган ҳолда амалга ошириш масъулияти юклатилди.\nБу, ўз навбатида, жисмоний ва юридик шахслар томонидан давлат хизматларидан фойдаланишда уларга электрон шаклдаги мурожаатларни бевосита давлат органи расмий веб-сайтига ёки интерактив давлат хизматлари портали орқали йўллаш имкониятини яратди.\nЭлектрон тартибдаги мурожаатларни электрон рақамли имзо билан тасдиқлаган ҳолда масофадан исталган вақтда ягона интерактив давлат хизматлари портали ва давлат органининг веб-сайтига мурожаатларни йўллаш мумкин.\n“Электрон рақамли имзо тўғрисида”ги қонуннинг 3-моддасига мувофиқ, электрон рақамли имзо – электрон ҳужжатдаги мазкур электрон ҳужжат ахборотини электрон рақамли имзонинг ёпиқ калитидан фойдаланган ҳолда махсус ўзгартириш натижасида ҳосил қилинган ҳамда электрон рақамли имзонинг очиқ калити ёрдамида электрон ҳужжатдаги ахборотда хатолик йўқлигини аниқлаш ва электрон рақамли имзо ёпиқ калитининг эгасини идентификация қилиш имкониятини берадиган имзо, электрон ҳужжат эса электрон шаклда қайд этилган электрон рақамли имзо билан тасдиқланган ҳамда электрон ҳужжатнинг уни идентификация қилиш имконини берадиган бошқа реквизитларига эга бўлган ахборот ҳисобланади.\nШунингдек, юқорида қайд этилганидек электрон рақамли имзо билан юборилган мурожаатлар “Электрон ҳужжат айланиши тўғрисида”ги Қонунининг 7 – моддасига асосан электрон ҳужжат қоғоз ҳужжатга тенглаштирилади ва у билан бир хил юридик кучга эга бўлади.\nЭлектрон ҳужжатнинг мажбурий реквизитлари электрон рақамли имзо ҳисобланади.\nЭлектрон рақамли имзо калитларининг сертификатлари юридик ва жисмоний шахсларнинг мурожаатлари бўйича берилади. Мурожаат қилувчи шахс электрон рақамли имзо калитининг сертификатини олиш учун Давлат хизматлари марказига мурожаат қилишлари мумкин.\nЭлектрон рақамли имзо калитларининг сертификатларини бериш учун жисмоний шахсларга электрон рақамли имзо бериш учун тўлов энг кам иш-ҳақининг 7 фоизи миқдорида юридик шахслар ва якка тартибдаги тадбиркорлардан эса энг кам иш-ҳақининг 10 фоизи миқдорида тўлов ундирилади, қонун ҳужжатларида электрон рақамли имзо калитларининг сертификатларини бепул олиш назарда тутилган ҳоллар бундан мустасно.\nДавлат хизматлари томонидан расмийлаштирилган электрон рақамли имзо калитлари давлат ва банк хизматларининг барча турларидан эркин фойдаланиш имкониятини таъминлайди.\nЭлектрон рақамли имзо калитининг сертификатини олиш учун тўловларни тижорат банклари орқали ёки Сlick, UPAY ва МBANK тўлов тизимлари орқали онлайн амалга ошириш мумкин.\nЭлектрон рақамли имзо калитининг сертификатини олиш учун Давлат хизматлари марказига электрон рақамли имзо калити ёзиб қўйиш\nва сақлаш учун USB қурилма ёки СD-диск (Сompakt-disk) олиб боришлари керак бўлади.\nШуни эслатиб ўтиш керакки, USB қурилмалари ёки СD-диск (Сompakt-disk)ларга ёзиб олинган электрон рақамли имзо калитларини компьютерга улаган ҳолда фойдаланишда ташқи омиллардан (вирус) лардан ҳимоялаган ҳолда ишлатилиши керак.\nАкс ҳолда электрон рақамли имзо калити вирус юқиши оқибатида зарарланиши ҳамда ёроқсиз аҳволга келиши мумкин.\nСақлаш учун ўзга маълумотлар манбаига (flesh карта ёки Сompakt-disk) ёзиб олинган электрон рақамли имзо калитининг сертификати йўқолган(беҳосдан ўчириб юборилганда) да ёки вируслар орқали зарар етказилиши оқибатида ёроқсиз аҳволга келган тақдирда, Давлат хизматлари марказига электрон рақамли имзо калити сертификатининг дубликатини бериш тўғрисида мурожаат қилиш мумкин.\nШуни алоҳида таъкидлаб эслатиб ўтиш лозим, ҳар бир жисмоний ёки юридик шахс ўзининг шахсий электрон рақамли имзосини ўзгаларга ишониб топширмаслиги керак.\nАкс ҳолда электрон рақамли имзо орқали Сизнинг номингиздан турли “ноқонуний” ишларни амалга ошириши мумкин.\nБуни асло унтуманг: Ўзбекистон Республикаси “Электрон рақамли имзо тўғрисида”ги қонунида электрон ҳужжатдаги электрон рақамли имзо қоғоз ҳужжатга қўлда ўзи қўйган имзо билан бир хил аҳамиятга эга эканлиги белгиланган.\nТахиатош тумани Давлат хизматлари маркази бўлим бошлиғи


Мубохлар билан зийнатланиш катта хатардир – КУН УЗ\nГлавная / Маданият / Мубохлар билан зийнатланиш катта хатардир\nМубохлар билан зийнатланиш катта хатардир\n06.03.2018\tМаданият Comments Off on Мубохлар билан зийнатланиш катта хатардир 148 Показы\nЯхё ибн Язид Навфалий (р.а.) Имом Молик ибн Анасга (р.а.) шундай мактуб ёзган экан: “Бисмиллахир рохманир рохийм. Утмиш ва келажакдагилар ичида Унинг пайгамбари Мухаммадга Аллохнинг салот ва саломи булсин! Яхё ибн Язид ибн Абдулмаликдан Молик ибн Анасга. Аммо баъд.\nМенга маълум булдики, сен нафис кийимлар кийиб, нозик таомлар ер эмишсан. Яна курпачалар устида утириб, эшигингга сокчиларни куйибсан. Холбуки, сен илм курсисига утирган зотсан. Сенинг хузурингга келиш учун уловлар тайёрланган ва одамлар хам доимо сен томонга ошикадилар. Улар сени имом килиб олганлар ва сузларингдан рози буладилар (кабул киладилар). Шундай экан, Аллохдан курк, эй Молик! Мутавозеъ бул. Буларни сенга насихат учун ёздимки, Аллохдан узга хеч ким бундан хабардор эмас. Вассалом!”\nМолик (р.а.) унга шундай жавоб ёздилар: “Бисмиллахир рохманир рохийм. Аллох таолодан саййидимиз Мухаммадга, ахли ва асхобига салот ва саломлар булсин! Молик ибн Анасдан Яхё ибн Язидга. Сенга Аллохнинг саломи булсин! Аммо баъд. Мактубинг менга етиб келди ва насихат, шафкат, адаб булиб (калбимга) жойлашди. Аллох сени такво билан сийласин ва насихатинг эвазига яхшилик билан мукофотласин. Аллох таолодан тавфик сурайман. (Яхшилик килишга) куч ва (ёмонликдан сакланишга) кувват факатгина буюк ва олий зот булган Аллохдандир. Тугри, сен зикр килганингдек, мен нозик таомлар ейман, нафис кийимлар кияман, (сокчи билан узимни) куриклатаман ва юмшок уринларда утираман. Мана шуларни киламиз ва Аллох таолодан магфират сураймиз. Зеро, Аллох таоло: “Бандалари учун чикарилган Аллохнинг зийнатини ва пок ризкларни ким харомга чикаради?” (Аърофсураси, 33-оят) деб мархамат килган. Албатта, буни тарк этиш унга киришдан кура яхширок эканини биламан. (Бундан кейин хам) бизни мактубингдан дариг тутма. Биз хам сени мактубимиздан дариг тутмаймиз. Вассалом!”\nМоликнинг (р.а.) инсофига караки, зийнатни тарк этиш уни олишдан яхширок эканини эътироф этиб, унинг мубохлигига фатво бердилар. У зот иккала холатда хам тугри сузлагандирлар. Бир инсон качон, бу насихатдаги каби инсоф ва эътироф билан нафсини ислох этса, кейин унинг нафси мубохлар хузурида тухташга кодир булса, аммо бу уни риёкорликка, хушомадгуйликка ва ёмон курилган ишларга утиб кетишга мажбур килмаган булса, у киши Имом Молик каби (буюк) макомдадир. Лекин куплар зийнатлар олдида узини тухтатишга кодир булмайди. Шу сабабдан мубохлар билан зийнатланиш катта хатардир. Бу холат хавф ва куркувдан узок. Холбуки, охират уламоларининг асосий хусусияти куркувдир. Куркувнинг хусусияти эса, хатар эхтимоли булган ишлардан узоклашишдир.\nПред. Мун Чжэ Иннинг махсус вакили Ким Чен Ин билан учрашди\nСледующая КАНДАЙ КИЛИБ ОЗИШ МУМКИН – МАСЛИХАТ, ТЕЗ ВА ОСОН УСУЛЛАР


Маънавиятли халқни тарбиялаш билан давлат шуғулланмасин — Sof.uz\nМаънавиятли халқни тарбиялаш билан давлат шуғулланмасин\nБеҳзод Мамадиев 29.08.2018 10:31 252 Колумнистлар\nМаънавият шахсий масала. Маънавиятсизликни, агар у қонунни бузмаса, давлат институтлари, мулозимлари маломат қилиши, жазолаши мумкин эмас. Агар бу маънавиятсизлик жамият тоқат қила олмайдиган даражада бўлса, умуминсоний ахлоқ ва морал нормаларига зид бўлса, унда бундай маънавиятсизликка қонун йўли билан чеклов қўйиш керак, тамом. Худди порнография ёки 18+ материаллари ёшларга тақиқланганидек.\nБундан бошқа ҳар қандай ҳаракат ёки ҳаракатсизликка давлат ва давлатдан маблағ олувчи муассасалар бурун тиқмаслиги керак. Шахсий фикрга эга бўлиш ва шахсий даражада бирор ишга нисбатан салбий ёки ижобий фикр билдириш бошқа нарса. Давлат расмийси ҳам шахсий фикрига эга бўлади, қайсидир ишни яхши ва ёмон дейиши мумкин, лекин давлат бериб қўйган ваколатидан фойдаланиб, уни бошқаларга ўтказишга уриниши мумкин эмас. Бундай иш билан нодавлат муассасалар, шахсий фуқаролар шуғулланиши керак. Нодавлат ташкилотлар исталган ақидани, маънавият ва мафкурани тарғиб қилаверсин (Албатта, қонунга зид бўлмаган мафкураларни). Давлат уларнинг эркин ишлашига шароит яратиб бериши керак ва барчасини ажратмасдан бирдек кўриши керак. Маънавиятли халқни тарбиялашни уларга қўйиб беринг, бу иш билан давлат шуғулланмасин. Ҳеч бир мафкура давлат мафкураси даражасида кўрилмаслиги Конституцияда белгилаб қўйилган, ахир.\nСолиқ тўловчиларнинг пули эвазига кун кўрувчи марказлар маънавият билан шуғулланиши кулгили.\nЁшларни асраб қолишнинг ягона йўли - уларни бекор қолдирмаслик, вақтини беҳуда сарфлашига имкон яратмаслик. Дарсдан ташқари ўқув машғулотлари, ҳунар ўргатадиган марказлар, кутубхоналар, спорт заллари, тўгараклари очилсин. Ишончим комил, қишлоқларда, шаҳарларда бепул шундай тўгараклар ва спорт заллари бўлса, 99 фоиз ёш йигит-қизлар жон деб қўшилади. Шунда уларда интернетда бекорчи вақт ўтказишга ҳам, турли бузуқликларга ҳам вақти бўлмайди. Ақлан ва жисмонан бақувват инсоннинг маънавияти ҳам юқори бўлади.\nМаънавият марказлари, Ёшлар Иттифоқи ресурсларини шунақа ишларга сарфласин. Маънавият ҳақида конференциялар, тадбирлар, шеърхонлик кечалари, конкурслари ўтказишдан фойда йўқ, ўртоқлар.\nшахсий фикр мулоҳаза Маънавият маърифат\n8.05 07:51 493\n24.01 15:24 237


Нега корхоналар фермердан ғалла олиб, пулини беролмаяпти? ХДПнинг хулосаси - Darakchi\nНега корхоналар фермердан ғалла олиб, пулини беролмаяпти? ХДПнинг хулосаси\nСИЁСАТ 09.10.2019, 15:10\nОлий Мажлис Қонунчилик палатасидаги Ўзбекистон Халқ демократик партияси фракцияси йиғилишида ҳам Ўзбекистон фермер, деҳқон хўжаликлари ва томорқа ер эгалари кенгаши Раёсатининг Олий Мажлисга йўллаган Ғалла етиштирувчи фермер хўжаликларининг молиявий барқарорлигини таъминлаш юзасидан мурожаатномаси муҳокама қилинди. Бу ҳақда ЎзА хабар берди.\nФракция аъзоси Турсунпўлат Норбоевнинг таъкидлашича, бир қатор дон корхоналари фермер хўжаликларидан қабул қилган ғалла учун ҳисоб-китобни якунига етказа олмаяпти. Бунинг сабаби дон корхоналари буғдойни бозор нархида харид қилиб, қайта ишлашдан тайёрланган уннинг 1 килосини 1400 сўмдан, яъни ҳукумат томонидан белгилаб қўйилган қатъий нархда сотаётгани билан изоҳланмоқда.\nҚўмиталар раислигига номзодлар маъқулланди\nБош вазир ўринбосарлари депутатлар томонидан маъқулланди (фото)


Тошкентда «Mercedes» эгаси совуққонларча ҳаракат қилди ва...\n12:00 / 13.02.2017\nШу кунларда Тошкент шаҳрида жуда ҳам жиддий қоидабузарлик кузатилди - «Mercedes» автомобили эгаси йўл ҳаракати қоидаларига умуман риоя қилмасдан, қарама-қарши йўлга чиқиб кетиб ҳаракатланди.\nБу ҳақда Комил Каримов исмли фуқаро Facebook’даги саҳифасида изоҳ қолдирди ҳамда ҳодиса жойидан олинган фотосуратни илова қилган.\n«Бунёдкор кўчаси бўйлаб ҳаракатланиб кетаётгандим. “Новза” метроси чорраҳасига етмасдан машинани ўнг томонроқ жойга ўтказдим ҳамда олдимдан шундай “мўъжиза” чиқиб келди. Мен автомобилни зўрға тўхтатишга муваффақ бўлдим. Уни айланиб ўтмасдан, атайин тўхтадим ва “аварийка” махсус чироқ белгиларни ёқиб қўйдим. Шу билан бир қаторда, “Мерседес”даги шахс ҳам менга йўл бўшатишга мажбур эмасдек жойида тўхтаб қолди. Аввалига мен телефонни олиб, уни суратга тушира бошладим. Кейинроқ эса 102’га қўнғироқ қилиб, юз берган ҳодиса ҳақида айтиб бердим. Телефон орқали суҳбат қураётганимда қоидабузар ҳайдовчи орқароққа ҳаракат қилиб, мени ўтказиб юборди, кейин эса қарама-қарши йўл бўйлаб кетаверди. У нималар ҳақида ўйлаган? «Мерседес»да бўлгани учун ўзини бошқа инсонлардан юқори қўйиши ва қонун ҳамда давлатга қарши бориши ҳақидами? Ёки сабаб бошқа нарсадами? Очиғи, мен тушунмадим», - деб ёзган Комил Каримов.\nЭслатиб ўтамиз, «Тошшаҳартрансхизмат» компанияси 10 февраль куни Тошкент шаҳрида Муқимий ва Бунёдкор кўчалари чорраҳаси 11−23 февраль кунлари ҳудудда йўл ўтказгич қурилаётгани муносабати билан транспорт воситалари ҳаракатланиши учун ёпилиши ҳақида маълум қилганди. Ҳайдовчилардан эса кўрсатилган муддатда шаҳарнинг бошқа кўчаларидан фойдаланиш илтимос қилинган.


Ўзбекистон Республикаси Вазирлар Маҳкамасининг 2014 йил 28 майдаги “Минтақавий аҳамиятга эга бўлган зарар кўриб ишлаётган, иқтисодий ночор ва паст рентабелли корхоналарни молиявий соғломлаштириш бўйича дастурлар — “йўл хариталари”ни амалга ошириш чора-тадбирлари тўғрисида”ги қарори бу борадаги ишларни жадаллаштиришда муҳим дастуриламал бўлаётир. Негаки, бу ҳужжат асосида ишлаб чиқилган дастурлар туфайли ички бозоримиз янги маҳсулотлар билан тўлдирилиб, аҳоли бандлиги таъминланиши билан бирга, ушбу йўналишдаги мавжуд муаммолар бирин-кетин бартараф этилмоқда.\nҚашқадарё вилоятида ўтган бир йил давомида корхоналарнинг ички захираларини жалб қилиш эвазига ушбу дастурга киритилган тўртта корхонага 516 миллиард сўмдан зиёд инвестиция жалб этилди.\nБунинг натижасида мазкур субъектларнинг 35 миллиард сўмликдан кўпроқ зарари тўлиқ қопланиб, пировардида 27 миллиард сўмдан ортиқ соф фойда кўрилгани диққатга сазовор.\nАйниқса, Муборак туманидаги “Сувоқова” корхонасининг зиёнсиз ишлашини таъминлаш мақсадида амалга оширилган чора-тадбирлар туфайли унинг хизматларидан фойдаланувчилар сони 110 нафарга кўпайди. Корхонада ортиқча солиқ тўлашга олиб келаётган ер майдони маҳаллий ҳокимлик захирасига ўтказилгач, иқтисод қилинган маблағ ҳисобига 2014 йилда 10,5 километрлик сув қувурлари ўтқазилди.\nДастурга киритилган яна бир корхона — “Таллимаржон ИЭС” унитар корхонасида эса мавжуд қувватлардан фойдаланиш коэффициенти 94,6 фоизга етказилиб, 357 миллиард сўмдан кўпроқ маҳсулот ишлаб чиқарилди. Ортиқча сарф-харажат талаб қилаётган 1150 гектар экин майдони “Нуристон ризқ-насибаси” ҳамда “Яккабоғ мева” масъулияти чекланган жамиятлари тасарруфига ўтказилиши натижасида корхона жамоаси 27 миллиард сўмдан кўпроқ фойда олиш баробарида, бир қатор модернизациялаш тадбирларини ҳам амалга оширишга эришди.\nУмуман, вилоятда “йўл харитаси” дастури қўлланилган “Иссиқлик манбаи”, “Сувоқова”, “Военторг-7” ва “Таллимаржон ИЭС” корхоналари томонидан 360 миллиард сўмликдан кўпроқ маҳсулот ишлаб чиқарилди. Уларнинг бундай муваффақиятга эришишида 62 миллион сўмдан ортиқ асосий қарзнинг тўлов муддати узайтирилиб, 6 миллион сўмдан ошиқроқ боқиманда тўловлари бекор қилингани айни муддао бўлди.\nВилоятда ҳозирги кунда ҳам дастурда белгиланган ишларни жадаллаштириш, мониторинг ўтказиш жараёнида аниқланган камчиликларни бартараф этишга алоҳида эътибор берилмоқда. Бундан кўзланган мақсад молиявий инқироз ёқасида турган хўжалик юритувчи субъектларнинг қаддини тиклаб, барқарор фаолият юритишига кўмаклашиш ва республикамиз иқтисодий салоҳиятини янада юксалтиришга қаратилганлиги билан аҳамиятлидир.\nМазкур рукндаги бошқа мақолалар: « Қўшимча тармоққа асос солинди\tДовондаги ноёб лойиҳа »


Миллатчилик, ирқчилик, халқ ва жўғрофий жойлашувга эътимод қилишлик оврўполикларнинг қони ва жони ўрнида юрадиган табиий хусусиятларидан бири бўлиб, улар учун иккинчи бир табиатга айланиб қолган эканлигини юқорида айтиб ўтган эдик. Лекин насронийлик ана шу табиатнинг устидан ғолиб келган эди. Чунки у –ундаги камчиликлар, унинг ўзгартириш ва бузиб кўрсатишларга учраганига қарамай - ҳали ҳам Масиҳнинг таълимотлари қисман сақланиб қолган эди. Самовий дин қанчалик ўзгартирилмасин ва бузилмасин инсон билан инсон ўртасидаги сунъий тафовутни тан олмайди. у миллат, ранг ва ватанни ажратмайди. Бинобарин насронийлик дини оврўполикларни дин байроғи остида жамлаган, насроний оламидан битта қабилани яратган эди. Кўплаб халқларни католик черковларига бўйинсундиргани учун ҳам ўта миллатчилик ва муросасизлик мағлуб бўлиб халқлар узоқ вақт давомида бу иллатлардан бехабар яшадилар. Бироқ 1483 – 1526- йилларда Мартин Лютер ўзининг католик черковига қарши машҳур диний ислоҳотлар ҳаракатини бошлаб юборганида ўзи мансуб бўлган немис миллатидан фойдаланишни ўзи учун фойдали деб билди ва бу иши билан у каттагина ютуқларга эришди ҳам. Пировардида католик черкови мағлуб бўлиб халқлар бутунлай озод бўлишади ва ўзларининг ишларида янада эркинроқ ва парокандароқ бўлиб кетишаверади. Оврўпода насронийликнинг фаолияти зим бўлиб кетгач миллатчилик ва ирқчилик авжига чиқди. Дин билан миллатчилик тарозининг икки палласига ўхшаб бир томони оғир келса иккинчи томони енгил келар эди. Дин турган палласи ҳар куни енгиллашиб, унинг рақиби турган палланинг эса оғирлашиб боргани маълум нарса. Британиянинг Америкадаги собиқ элчиси англиялик машҳур жаноб Лорд Лотиан (Lord Lothian) 1938 – йилнинг январида Aligarhуниверситетидаги йиғинда қилган нутқида ана шу тарихий ҳақиқатга ишора қилган эди.\nИслом кишилик дунёсини фақатгина икки қисмга тақсим қилади: Аллоҳнинг дўстлари ва шайтоннинг дўстларига. Ҳақиқатнинг ансорлари ва ботилнинг ансорларига. Жиҳод ва урушлар ана шу ботилнинг ансорлари ва шайтоннинг дўстларига қарши улар қаерда бўлмасинлар ва ким бўлмасинлар  фарз қилган, холос. Зотан Қуръон: «Иймон келтирганлар Аллоҳнинг йўлида жанг қилурлар. Куфр келтирганлар тоғутнинг йўлида жанг қилурлар. Бас, шайтоннинг дўстларига қарши жанг қилинг. Албатта, шайтоннинг ҳийласи заифдир»,дейди. Тарих улардан кўра баракалироқ, улардан кўра қон камроқ тўкилган ва жонлар камроқ ўлдирилган ушбу урушларнинг мислини кўрган эмас. Бу урушлардан кўра инсоният учун фойдаси умумийроқ, яхшилиги муштаракроқ ва ҳаммага саодат келтирадиганроқларининг гувоҳи бўлган эмас. Зеро ҳижрий иккинчи йилдан бошланиб ҳижрий тўққизинчи йилга қадар давом этган барча урушларда икки тараф (кофирлар ва мўминлар)дан ўлганларнинг сони 1018 нафардан ошмайди. Шулардан 259 таси мусулмон ва 759 таси кофирлар бўлган.(* Биз ушбу рақамларни келтиришда машҳур “Сийратун набавия” асарининг муаллифи қозий Муҳаммад Сулаймон ал Мансурнинг ҳисоб  китобларига таяндик. Бу кишидан бошқа муаллифларнинг ҳисоб  китоблари эса бундан ҳам камроқ ададни ифодалайди). Энди 1914  1918 йиллардаги Жаҳон урушида жабрланганларнинг сони энг тўғри нақлга асосан 21 000 000га етади. Шулардан 7 00 000 нафари ҳалок бўлган. Жаноб Макстон  Англия парламентининг аъзоси  1939 йилдаги иккинчи жаҳон урушида жабрланганларнинг сони 50 000 000 дан оз эмас дейди. Биринчи урушда қатнашган биргина одамнинг харажати учун ўн минг фунт керак бўлган. Барча нафақаларнинг миқдори эса 37 000 000 000 фунтга бориб етади. Иккинчи урушнинг бир соатлик харажатлари эса 1 000 000 фунтга тушган бўлган. (*Жаноб E. H . Tawansend инглиз тилида нашр этиладиган кундалик газета “Ҳиндистон”да (1943 йил 31 январ сони) Жаҳон урушида жабрланганларнинг сони 37 513 886 нафардан кам бўлмаган. Уларнинг 8 543 515 нафари ҳалок бўлган, деб ёзади).\nМураттаб қорилар Ҳасанхон Яҳё Абдулмажид ҳамда Ҳус..\nАдиблардан бири шундай деган эди: “Икки нарса борк..\nИншааллоҳ, устозимиздан қолган улкан илмий меросни..


Фарзандларнинг мероси ҳақида / Ислом молияси\nHome Бошланғич билимларФиқҳ\tФарзандларнинг мероси ҳақида\nby Muhiddin 09.01.2021\n09.01.2021 474 views\nФарзандларнинг меросдан қанча улуш олишлари бўйича ҳукм “Нисо” сурасининг 11-оятида батафсил ёритиб берилган:\n﴾يُوصِيكُمُ اللَّهُ فِي أَوْلَادِكُمْ لِلذَّكَرِ مِثْلُ حَظِّ الْأُنْثَيَيْنِ فَإِنْ كُنَّ نِسَاءً فَوْقَ اثْنَتَيْنِ فَلَهُنَّ ثُلُثَا مَا تَرَكَ وَإِنْ كَانَتْ وَاحِدَةً فَلَهَا النِّصْفُ﴿\n“Аллоҳ сизга фарзандларингиз ҳақида васият этиб, бир ўғилга икки қиз насибасича беришни амр этади. Агар улар иккитадан кўп (аёл) бўлсалар, уларга у (ота) қолдирганнинг учдан иккиси. Агар қиз битта бўлса, унга ярми… .”\nУшбу оятга мувофиқ фарзандлар мероси бўйича 3 хил ҳолат бўлиши мумкин:\n1. Меросхўрлар фақат ўғил фарзандлардан иборат.\n2. Меросхўрлар фақат қиз фарзандлардан иборат.\n3. Ўғил ва қиз фарзандлар аралаш (жамланган) ҳолда.\n1-ҳолат. Меросхўрлар фақат ўғил фарзандлардан иборат бўлса.\nБу ҳолда ҳам икки хил вазият бор:\nа) меросхўрлар орасида фарз эгалари(ота-она, бобо-буви, эр ёки хотин) бўлмаса,\nулар асабалик (марҳумга яқин эркак қариндошлик)ка кўра меросни тенг тақсимлаб олишади. Бунда уларнинг ёшининг аҳамияти йўқ. Лекин барчалари мусулмон бўлишлари шарт.\nМисол: Бир инсон вафот этди. Ортидан фақат 3 та ўғил меросхўр сифатида қолди. Тарика, яъни маййит қолдирган мол-мулкнинг жами миқдори 12 млн сўм бўлса, мерос тақсимоти қуйидагича бўлади:\nТақсимот: Мерос миқдори фарзандлар ўртасида тенг тақсимланади: 12:3=4 млн, яъни уч ўғилнинг ҳар бири 4 млн.сўмдан мерос олади.\nМеросхўрлар Меросхўр сифатидаги мавқеси ва меросдаги ҳақи Меросдаги улуши (қисм) Оладиган мерос миқдори\nўғил Асаба (яқин эркак қариндош) 1 4 млн\nб) меросхўрлар орасида фарз эгалари (ота-она, бобо-буви, эр ёки хотин) мавжуд бўлса,\nдастлаб фарз эгалари ўз меросларини олишади, қолган мерос ўғил фарзандлар ўртасида тенг тақсимланади. (фарз эгалари ҳақида келгуси ўринларда батафсил тўхталиб ўтамиз)\nМисол: Бир инсон вафот этди. Ортидан ўғли ва онаси меросхўр сифатида қолди. Тарика, яъни маййит қолдирган мол-мулкнинг жами миқдори 12 млн сўм бўлса, мерос тақсимоти қуйидагича амалга оширилади:\nТақсимот: она меросда фарз эгаси ҳисобланади. Марҳумнинг фарзанди бўлса, онанинг фарз улуши олтидан бирга (1/6) тенг бўлади. 12 млн.нинг олтидан бири 2 млн.га тенг. Мероснинг қолган қисми эса асаба (яъни марҳумга энг яқин эркак қариндош) сифатида ўғилга тегишли бўлади.\nМеросхўрлар Меросҳўр сифатидаги мавқеси ва меросдаги ҳақи Меросдаги улуши (қисм) Оладиган мерос миқдори\nона Фарз эгаси – 1/6 1 2 млн\nўғил* Асаба – қолган мероснинг ҳаммаси 5 10 млн\n* ўғил фарзандлар икки ёки ундан кўп бўлишса, қолган меросни тенг тақсимлаб олишади.\n2-ҳолат. Меросхўрлар фақат қиз фарзандлардан иборат бўлса.\nМарҳумнинг ортидан фақат қиз фарзандлар қолса, улар фарз эгаси сифатида меросдан ўз улушларини оладилар.\nБу ҳолда ҳам 2 хил вазият мавжуд:\nа) қиз фарзанд битта бўлса, унинг меросдаги фарз улуши тарика (марҳум қолдирган жами мол-мулк) нинг ярми (1/2)га тенг бўлади.\nМисол: Бир инсон вафот этди. Ортидан бир қизи ва марҳумнинг укаси меросхўр сифатида қолди. Тарика (маййит қолдирган мол-мулк)нинг жами миқдори 12 млн сўм бўлса, мерос тақсимоти қуйидагича бўлади:\nТақсимот: қиз фарзанд мероснинг ярмини (12 млн:2= 6млн) олади, қолган қисми эса асабалик (марҳумга яқин эркак қариндошлик)ка кўра марҳумнинг укасига бўлади.\nМеросхўрлар Меросҳўр сифатидаги мавқеси ва меросдаги ҳақи Меросдаги улуши Оладиган мерос миқдори\nқиз Фарз эгаси – 1/2 1 6 млн\nука Асаба – қолган мероснинг ҳаммаси 1 6 млн\nб) қиз фарзандлар икки ёки ундан ортиқ бўлишса, у ҳолда улар мероснинг учдан икки (2/3) қисмини ўзаро тақсимлаб олишади.\nМисол: Бир инсон вафот этди. Ортидан икки қизи ва унинг (яъни марҳумнинг) акаси меросхўр сифатида қолди. Тарика (маййит қолдирган мол-мулк)нинг жами миқдори 12 млн сўм бўлса, мерос тақсимоти қуйидагича бўлади:\nТақсимот: қиз фарзандлар мероснинг учдан икки қисмини (12:3х2=8млн) фарз эгаси сифатида олишади, мероснинг қолган қисмини (12-8=4) эса асаба сифатида марҳумнинг акаси олади (шунда мерос 3 қисмга тақсимланади, бир қисми тўнғич қизга, бир қисми кенжа қизга, яна бир қисми эса акага тегишли бўлади).\nқиз Фарз эгаси – 2/3 1 4 млн\nака Асаба – қолган мероснинг ҳаммаси 1 4 млн\n3-ҳолат. Меросхўрлар ўғил-қиз аралаш ҳолда бўлса.\nУ ҳолда “Нисо” сурасининг 11-оятига мувофиқ “бир ўғилга икки қиз насибасича…” бўлади. Бу вазиятда қиз фарзанд “фарз эгаси”, деган даражадан асабалик даражасига тушади (мерос илми бўйича бу ҳолат “бошқанинг сабабидан асаба бўлиш, яъни “асаба бил-ғойр” деб аталади).\nМисол. Бир инсон вафот этди. Ортидан бир қизи ва бир ўғли меросхўр сифатида қолди. Тарика (маййит қолдирган мол-мулкнинг жами миқдори 12 млн сўм бўлса, мерос тақсимоти қуйидагича бўлади:\nТақсимот: ўғил фарзанд қиз фарзандга қараганда икки ҳисса кўп мерос олади. Бу масалада 1 та ўғилнинг улуши 2 та қизнинг улушига тенг, деб олинади. Шунда жами улуш 2+1=3 бўлади. Яъни қиз фарзанд бир улуш, ўғил фарзанд эса 2 улуш олади. 12:3=4 млн.\nМеросхўрлар Меросҳўр сифатидаги мавқеси Меросдаги улуши Оладиган мерос миқдори\nўғил Асаба (яъни бу ҳолатда ўғил ҳам, қиз ҳам асаба сифатида мерос олади) 2 8 млн\nқиз Асаба (яъни бу ҳолатда ўғил ҳам, қиз ҳам асаба сифатида мерос олади) 1 4 млн\nМисол 2. Бир инсон вафот этди. Ортидан икки қизи ва икки ўғли меросхўр сифатида қолди. Тарика (маййит қолдирган мол-мулклар)нинг жами миқдори 12 млн сўм бўлса, мерос тақсимоти қуйидагича бўлади:\nТақсимот: ўғил фарзандлар қиз фарзандга қараганда икки ҳисса кўп мерос олишади. Бу мисолда 2 та ўғилнинг улуши 4 та қизнинг улушига тенг, деб олинади, яъни қизлар бир улушдан олишади, ўғиллар эса икки улушдан олишади.\nўғил Асаба (яъни бу ҳолатда ўғиллар ҳам, қизлар ҳам асаба сифатида мерос олишади) 2 4 млн\nқиз Асаба (яъни бу ҳолатда ўғиллар ҳам, қизлар ҳам асаба сифатида мерос олишади) 1 2 млн\nЎғил – Y; Қиз – Х, деб олсак, у ҳолда Y=2X;\nЮқорида келтирилган мисолда 2 та ўғил, 2 та қиз\n=> 2X+2X+X+X=6Х => 6X=12 млн\nX=12/6=2 млн => Y=2*2=4 млн, яъни ҳар бир қиз боланинг улуши 2 млн. сўмга, ҳар бир ўғил боланинг улуши 4 млн.сўмга тенг.\nFiqhIslom moliyasiMerosИслом молиясиМеросФиқҳ